Pemandu treler didakwa pandu tak cermat hingga sebabkan kematian dua beradik

KUANTAN: Seorang pemandu treler mengaku tidak bersalah di Mahkamah Majistret di sini hari ini terhadap pertuduhan memandu tidak cermat sehingga mengakibatkan kematian dua beradik minggu lepas.

Muhammad Noor Azwan Abd Saman, 31, didakwa melakukan perbuatan itu sehingga menyebabkan kematian pemandu kereta Siti Nur Alia Saffiyah Zulkifli, 18, dan penumpang Siti Mazurah, 30, berhampiran lampu isyarat Felda Lepar Hilir di sini,  pada 11 malam, 13 Jun lepas.

Bapa kepada tiga anak itu didakwa mengikut Seksyen 41(1) Akta Pengangkutan Jalan 1987, yang membawa hukuman penjara maksimum 10 tahun dan denda tidak lebih RM50,000 selain hilang kelayakan memegang atau mendapatkan lesen memandu tidak kurang dua tahun, jika sabit kesalahan.

Timbalan Pendakwa Raya, Fadhlin Hani Khairon menawarkan jaminan sebanyak RM15,000, namun tertuduh yang tidak diwakili peguam merayu jumlah itu dikurangkan atas alasan dia berpendapatan RM3,000 sebulan dan menanggung isteri, anak serta ibu.

Majistret Fatinah Abu Bakar menetapkan jaminan RM7,000 dengan seorang penjamin dan mengarahkan lesen memandu tertuduh digantung sehingga kes selesai.

Sebutan semula kes ditetapkan pada 21 Julai.

Media sebelum ini melaporkan dua beradik itu maut selepas kereta mereka dirempuh lori tangki membawa muatan petroleum yang terbabas ke laluan bertentangan.

Kejadian yang berlaku semasa hujan itu menyebabkan kereta yang dipandu Siti Nur Alia Saffiyah terperosok ke bawah lori tangki dan kedua-dua mangsa disahkan meninggal dunia di tempat kejadian. – BERNAMA


Maybank – MAE kini sokong pembayaran QR di China

MAYBANK menerusi aplikasi perbankan mudah alih, MAE kini menyokong tranksaksi QR dan QR DuitNow di China.

Maybank menerusi laman web rasminya memaklumkan, penambahan sokongan itu sekaligus melengkapkan tiga negara Asia Tenggara sedia ada iaitu Singapura, Thailand dan Indonesia.

Penggunaannya adalah sama seperti sebelum ini di mana pengguna yang melancong ke China boleh membuat pembayaran QR secara terus kepada peniaga dengan kadar tukaran mata wang Chinese Renminbi, lapor portal Amanz.

Malah, sokongan berkenaan turut memudahkan peniaga di Malaysia menerima pembayaran QR daripada pelancong China menerusi platform Alipay.

Difahamkan, had transasksi harian kekal sehingga RM1,000, atau bersamaan dengan RM1000 dalam mata wang asing.

Bagaimanapun, pengguna masih boleh menukar had ini menerusi tetapan aplikasi dan sebarang pembayaran yang melebihi RM250 pula memerlukan pengesahan.

Author

Diyana Rahip

View all posts

View all posts


PPIM seru semua pihak terima titah Agong

KUALA LUMPUR: Persatuan Pengguna Islam Malaysia (PPIM) merafak sembah di atas perkenan Ke Bawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatiddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, untuk melantik Ahli Parlimen Tambun, Datuk Seri Anwar Ibrahim, sebagai Perdana Menteri Malaysia ke-10.

Ketua Aktivis PPPIM, Datuk Nadzim Johan turut menyembah takzim titah pandangan Duli-Duli Yang Maha Mulia Raja-Raja Melayu yang turut memberi pandangan dalam proses untuk Agong berkenan melantik PM ke-10.

“PPIM berharap semua rakyat walaupun daripada latar belakang berbeza tetap berlapang dada untuk mendukung pembentukan Kerajaan Perpaduan bagi memastikan pembangunan ekonomi dan kebajikan rakyat dapat diteruskan.

“PPIM juga berharap isu keabsahan moral berkait dengan jumlah Surat Akuan Bersumpah (SD) dari Ahli Parlimen yang diketengahkan oleh Perikatan Nasional dapat jawapan sewajarnya pada 19 Disember 2023 sidang Parlimen pertama yang akan diadakan nanti,” katanya.

Bagaimanapun katanya, PPIM berharap semua pihak jalan terus ke hadapan, fokus kepada aspek pemulihan ekonomi diri dan keluarga, hentikan tuduh menuduh, tuding menuding kerana akhirnya kita kembali menjadi satu.

“Kami sebagai NGO berharap rakyat berbilang kaum dapat hidup harmoni dibawah Kerajaan Perpaduan yang diwujudkan bawah Majlis Raja-raja ini, semoga Allah menjaga rakyat dan tanah air tercinta,” katanya.

Author

Tun Puteh Wanti

View all posts

View all posts


Berjasa kenal pasti 40 calon boleh menang PRU15

CYBERJAYA: Majlis Pilihan Raya parti Berjasa mengenal pasti 40 calon berkredibilliti untuk menang atas tiket Gerakan Tanah Air (GTA) dalam Pilihan Raya Umum ke-15 (PRU15).

Pengarah Pilihan Raya Berjasa, Ir Lukman Al-Hakim berkata, kesemua calon itu terdiri daripada golongan profesional dan berpendidikan.

“Calon-calon ini terdiri daripada ketua jabatan kementerian, doktor pakar, pensyarah universiti, tokoh pertubuhan bukan kerajaan (NGO), pegawai tertinggi syarikat berkaitan kerajaan (GLC) & multinasional (MNC) serta beberapa teknokrat dan individu ternama yang lain.

“Berjasa sentiasa konsisten dengan naratif mengembalikan maruah dan keunggulan Malaysia di persada dunia.

“Impian Nasional Berjasa 2040 sebagai visi Malaysia yang baharu sentiasa menjadi destinasi utama parti ini,” katanya dalam kenyataan media hari ini.

Dalam pada itu, beliau menyatakan penyertaan Berjasa dalam GTA adalah satu strategi taktikal PRU15 dan ia disambut baik oleh pelbagai pihak berpengaruh.

Jelasnya, PRU15 merupakan satu langkah penting untuk Berjasa terus mengorak langkah kehadapan di arena politik tanah air.

Author

Diyana Rahip

View all posts

View all posts


Sabah, CyberSecurity kerjasama tangani serangan aplikasi, sistem negeri

TAWAU: Sabah akan bekerjasama dengan CyberSecurity Malaysia bagi meningkatkan kemahiran berkaitan teknologi maklumat dan komunikasi (ICT) serta memperkukuh kekuatan dalam menangani serangan terhadap aplikasi serta sistem kerajaan negeri.

Setiausaha Tetap Kementerian Sains, Teknologi dan Inovasi Sabah Zainudin Aman berkata kerajaan negeri akan menandatangani memorandum persefahaman dengan CyberSecurity Malaysia dalam tempoh terdekat.

“Kami (pihak kementerian) telah mengadakan lawatan ke CyberSecurity Malaysia baru-baru ini, bersama pihak Jabatan Perkhidmatan Komputer Negeri (JPKN) serta Sabah Net, ini antara usaha untuk memastikan perkhidmatan awam negeri meningkatkan kemahiran ICT.

“Selain itu untuk menghalang serangan siber yang ditujukan kepada semua laman web, aplikasi serta sistem kerajaan Sabah,” katanya kepada pemberita selepas menghadiri Seminar ICT Sektor Awam negeri 2022 Peringkat Daerah Tawau di sini hari ini.

Menurut Zainudin pewujudan memorandum itu juga akan dapat melatih kepakaran yang ada di Sabah sebagai pakar dalam bidang  forensik serta sekuriti siber.

“Kami cuba memastikan bahawa pakar ini dapat dilatih dan diletakkan di setiap kementerian, ini semua sebagai persediaan berhadapan sebarang kemungkinan dari musuh siber pada bila-bila masa.

“Ancaman memang ada, tetapi setakat ini masih boleh diatasi,sebab itu kami dalam fasa memperhebat lagi kekuatan supaya tidak ada yang mampu merosakkan aplikasi atau sistem kerajaan negeri,” katanya lagi.

Sementara itu, Zainudin berkata semua penjawat awam perlu menitikberatkan kepentingan menggunakan teknologi digital agar dapat melaksanakan  pembahagian dalam perkhidmatan awam dengan berpaksikan 3R iaitu Revitalize (Giatkan), React (Reaksi), Responsible (Bertanggungjawab). – BERNAMA


Pele semakin pulih daripada jangkitan pernafasan

RIO DE JANEIRO: Legenda bola sepak Pele menunjukkan tanda-tanda semakin pulih hasil rawatan jangkitan pernafasan, lapor Xinhua.

Lelaki berusia 82 tahun itu dimasukkan ke hospital Albert Einstein di Sao Paulo akhir bulan lalu untuk menerima rawatan akibat jangkitan pernafasan serta melakukan penilaian semula kemoterapi.

“Masih tidak dibenarkan keluar, pesakit terus menunjukkan tanda-tanda semakin pulih,” menurut kenyataan dikeluarkan pihak hospital dan ditandatangani oleh tiga doktor.

Pele merupakan satu-satunya pemain yang menjuarai Piala Dunia sebanyak tiga kali, menjulang trofi itu pada 1958, 1962 dan 1970.

Dalam beberapa tahun kebelakangan ini, beliau mengalami beberapa masalah kesihatan, termasuk berkaitan dengan tulang belakang, pinggul, lutut dan buah pinggang.

Bekas bintang Santos dan New York Cosmos itu menjalani pembedahan bagi membuang tumor pada tahun lepas.

Pele membuat hantaran di media sosial dalam beberapa minggu kebelakangan ini untuk memaklumkan kepada peminat tentang kesihatannya semasa beliau menonton Piala Dunia.

“Saya kuat, dan saya menjalani rawatan seperti biasa. Saya ingin mengucapkan terima kasih kepada seluruh pasukan perubatan dan kejururawatan atas penjagaan yang saya terima,” menurut hantarannya minggu lalu. – BERNAMA


Sanggup berhabis lebih RM100,000 demi penuhi impian jadi serigala

DEMI impian menyerupai seekor serigala, seorang lelaki sanggup berbelanja hampir $23,000 (RM100,533) untuk mencipta sepasang sut serigala berkenaan.

Sut serigala yang kelihatan realistik itu berjaya dicipta oleh sebuah syarikat pemodelan khas Jepun, Zeppet.

Menurut lelaki terbabit, Zeppet mengambil masa hampir 50 hari untuk menyiapkan kostum berkenaan.

“Oleh kerana saya amat suka dengan haiwan sejak kecil lagi dan melihat beberapa sui haiwan realistik muncul di televisyen, saya mula memasang impian untuk menjadi salah satu daripadanya suatu hari nanti.

“Ketika waktu terakhir sesi fitting dijalankan, saya berasa kagum melihat perubahan diri saya di cermin (memakai kostum serigala).

“Ini merupakan saat indah kerana impian saya akhirnya menjadi kenyataan. Sut yang dihasilkan benar-benar seperti yang saya bayangkan selama ini,” katanya, lapor Yahoo News pada Rabu.

Malah, lelaki berkenaan turut memuji hasil usaha syarikat Zeppet kerana berjaya menghasilkan kostum serigala yang kelihatan seakan benar-benar hidup.

Sementara itu, Zeppet yang merupakan salah satu syarikat pakar mencipta figura dan kostum untuk kegunaan filem dan iklan televisyen menyatakan, pihaknya sentiasa membuat kajian terlebih dahulu sebelum menghasilkan sesuatu produk.

Bagi mendapatkan kostum yang realistik, Zeppet mengkaji imej serigala sebenar bagi memastikan segala butiran terperinci dimasukkan dalam sut pelanggan mereka.

“Kami mencipta sut serigala ini atas tujuan pesanan peribadi pelanggan dan hasilnya benar-benar memberi impak visual yang realistik,” maklum jurucakap syarikat Zeppet.

Author

Diyana Rahip

View all posts

View all posts


Bomba Johor nafi dakwaan kejadiaan kepala air di Gunung Pulai

JOHOR BAHRU: Jabatan Bomba dan Penyelamat Malaysia (JBPM) Johor hari ini menafikan terdapat kejadian kepala air di Gunung Pulai, dekat Kulai, susulan rakaman video yang tular di media sosial.

Pemangku Pengarah JBPM negeri, Mohd Rizal Buang berkata, pihaknya melakukan pemantauan kira-kira pukul 10.33 pagi tadi di sekitar Gunung Pulai dan mendapati tiada kejadian kepala air atau banjir di kawasan tersebut.

“Kami ingin menegaskan dan mengingatkan kepada orang awam supaya tidak menularkan sebarang kenyataan, gambar atau video lama yang boleh menggugat kesejahteraan serta keselamatan masyarakat setempat.

“Kami menyeru supaya masyarakat mendapatkan maklumat yang sahih daripada pihak berwajib dan hubungi talian 999 jika berlaku sebarang kecemasan. Orang awam turut dinasihatkan agar tidak mengambil kesempatan merakam video untuk ditularkan,” katanya dalam satu kenyataan hari ini.

Terdahulu, tular video berdurasi 53 saat yang dimuat naik di sebuah akaun Facebook yang mendakwa terdapat kejadian kepala air di sekitar gunung tersebut.

Sementara itu, Mohd Rizal berkata JBPM negeri telah mengarahkan kesemua balai bomba agar membuat rondaan dan pemantauan di kawasan berisiko berlaku banjir berikutan Jabatan Meteorologi mengeluarkan amaran hujan berterusan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pakar psikiatri penjara sangka saya ada masalah mental – Adzrin

KUALA LUMPUR: Penyanyi dan guru vokal, Adzrin Adzhar mendedahkan pakar psikiatri Jabatan Penjara masih menganggap dirinya mengalami masalah mental walaupun sudah menjelaskan keadaan mentalnya masih baik ketika berada dalam penjara sepanjang lapan bulan pada 2016.

Itu yang didedahkan pelantun Pujaan Malaya menerusi perkongsian di video berdurasi dua minit 13 saat, mendapat lebih 83,000 tanda suka, dan diulang tayang sebanyak 1.5 juta kali, dimuat turun di Tiktoknya Adzrin Azhar, semalam.

Menerusi video berkenaan, Adzrin, 37, menceritakan semula dirinya disangka gila sehingga namanya tiba-tiba dipanggil ke pejabat pakar psikiatri di penjara kerana dilihat seperti ‘living in denial’ atau hidup namun tidak menerima takdir yang berlaku.

Ketika itu beliau berasa hairan kerana tidak pun memberi nama untuk mendapatkan rawatan psikiatri.

“Psychiatrist (pakar) tanya saya, awak ok ke. Tahu tak dorang semua (mereka) ingat saya gila. Saya kata, ya saya ok.

“Lepastu, dia kata, awak nampak living in denial, if you feel like crying, menangis saja. Sebab I nampak you senyum, sana senyum.

“Saya kata, saya orang Islam dan sebagai Muslim, kita redha. Saya terima apa saja berlaku ke atas diri saya dengan hati terbuka.

“Saya dalam penjara pun kalau saya menangis, sedih, saya dah ada di sini,” katanya.

Adzrin dan kakaknya, Noradzma serta bapa mereka, Datuk Adzhar Sulaiman dipenjara dan didenda selepas disabitkan bersalah atas tuduhan menerima deposit lebih RM100 juta tanpa lesen dan 360 tuduhan aktiviti pengubahan wang haram berjumlah RM59 juta.

Sementara itu, Juara Suara Viral 2.0 program Astro itu turut menambah, hanya mahu melakukan perkara betul kerana sudah reda dengan takdir Tuhan yang menentukan dirinya berada di balik tirai besi itu.

“Dah alang-alang saya berada dalam, apa benda baik saya boleh buat, sebab God sent me here, saya cakap macam tu dekat dia. Dan dia masih lagi percaya yang saya ada masalah mental,” katanya sambil seloroh.

Adzrin sebelum ini dilaporkan menghidap kanser namun mendapat sokongan kuat daripada keluarga dan doktor.

Dia dinasihatkan supaya menikmati kehidupan dan tidak membiarkan dirinya tertekan bagi mengelak sel kanser rahim tahap dua yang dihidapi sejak 2015 terus merebak, selain sentiasa gembira.

Bagaimanapun, dia kini disahkan bebas daripada penyakit itu.

Untuk rekod, Adzrin mendirikan rumah tangga pada 2007 dan mempunyai dua anak perempuan kembar.

MEDIA VARIASI menerusi beberapa siri Bongkar melaporkan, Pakar Psikiatri dari Jabatan Psikiatri Hospital Serdang, Dr Aida Harlina Abd Razak mendedahkan, golongan perempuan lebih mudah menghadapi masalah kesihatan mental kerana perbezaan hormon dan biologi badan menerima tekanan.

Isu kesihatan mental banyak cabang dan salah satunya mudah mendapat masalah Dissociative Identity Disorder (DID) atau bertukar banyak personaliti secara frekuensi berbanding lelaki.

Ia susulan siri Bongkar dengan artikel utama, mendedahkan sisi kehidupan penghidap Dissociative Identity Disorder (DID), Belle, 23, yang memiliki 30 personaliti termasuk jantina wanita, lelaki, usia antara enam tahun hingga 43 tahun yang dialaminya sejak lima tahun lalu.

Author

Tun Puteh Wanti

View all posts

View all posts


Menang dua kerusi Parlimen dorong Anwar lebarkan rentak tawan Tambun

KUALA LUMPUR: Presiden PKR, Datuk Seri Anwar Ibrahim menjelaskan pemindahannya ke kerusi Parlimen baharu berikutan keyakinan dua kerusi yang pernah disandangnya sebelum ini dapat meneruskan rentak kemenangan.

Bekas Ahli Parlimen Permatang Pauh dan penyandang kerusi Parlimen Port Dickson itu berkata, pemindahan ke kerusi Parlimen Tambun pada Pilihan Raya Umum ke-15 (PRU15) diputuskan selepas kajian dilakukan di kawasan tersebut.

“Saya telah meninggalkan suatu gelanggang yang sudah kukuh. (Parlimen) Permatang Pauh bagi saya sudah kukuh dan (Parlimen) Port Dickson dalam beberapa tahun ini saya telah berikan perhatian sangat banyak.

“(Jadi) saya hendak kukuhkan dan harus tawan kawasan baru untuk memenangi dan menawan negara,” katanya dalam rakaman audio yang dikongsikan kepada media menerusi kumpulan WhatsApp di sini hari ini.

Pada pengumuman calon PKR semalam, Anwar, yang juga calon Perdana Menteri Pakatan Harapan (PH) disahkan bertanding di kerusi Parlimen Tambun dan dijangka bertembung penyandang kerusi itu Datuk Seri Ahmad Faizal Azumu yang juga Timbalan Presiden Bersatu.

Seramai 72 calon ditampilkan PKR untuk bertanding kerusi Parlimen pada PRU15.

Malah pada majlis pengumuman calon itu, Timbalan Presiden PKR, Rafizi Ramli berkata, Anwar sedang mendahului di Parlimen Tambun, berdasarkan tinjauan dan semakan terperinci dilaksanakan parti itu.

Sementara itu, mengulas mengenai kenyataan bekas Naib Presiden PKR, Tian Chua hari ini yang memberi amaran bahawa langkah PKR menggugurkan beberapa ahli Parlimen menjelang PRU15 boleh menjejaskan parti, Anwar yang juga Pengerusi  PH menegaskan tidak semua pemimpin daripada parti itu perlu diketengahkan sebagai calon PRU15.

Beliau berkata muka-muka baharu termasuk golongan generasi baharu perlu diberi peluang untuk bertanding pada pilihan raya tersebut.

“Saya ingin tegaskan (kepada) Tian Chua, tidak semua perjuangan itu harus melalui jalur pilihan raya. Kita perlukan sokongan tokoh-tokoh lama ini dalam parti untuk terus bimbing anak-anak muda,” katanya.

Menurut laporan media, Tian Chua memberitahu terdapat ramai dalam kalangan ahli parti itu kecewa dengan keputusan yang telah dibuat pucuk pimpinan dalam memilih calon-calon untuk bertanding di beberapa kerusi dalam pilihan raya kali ini.

Antara bekas Ahli Parlimen PKR yang tidak akan mempertahankan kerusi mereka termasuk Maria Chin Abdullah (Petaling Jaya), R Sivarasa (Sungai Buloh), Tan Yee Kew (Wangsa Maju), June Leow (Hulu Selangor), Johari Abdul (Sungai Petani) dan Chan Ming Kai (Alor Setar). – BERNAMA


Spektrum 5G yang dikenal pasti telah diagih kepada DNB

KUALA LUMPUR: Semua spektrum 5G yang dikenal pasti iaitu jalur 700MHz, 3.5GHz dan 28GHz telah diagihkan sepenuhnya kepada Digital Nasional Berhad (DNB) bagi penyediaan perkhidmatan 5G di seluruh negara, kata Timbalan Menteri Komunikasi dan Multimedia Datuk Zahidi Zainul Abidin.

Beliau berkata ia selaras dengan keputusan kerajaan mengenai pelaksanaan rangkaian dan infrastruktur 5G negara oleh DNB sebagai pengendali Rangkaian Borong Tunggal (SWN).

“Pelaksanaan pembangunan rangkaian 5G di Sarawak telah bermula pada suku kedua 2022.

“Pihak DNB sedang bekerjasama dengan pihak kerajaan negeri Sarawak dan agensi-agensi yang berkaitan bagi memastikan pembangunan rangkaian 5G berjalan lancar,” katanya pada sesi soal jawab di Dewan Rakyat hari ini.

Beliau menjawab soalan Lukanisman Awang Sauni (GPS-Sibuti) yang ingin tahu sama ada kerajaan akan menawarkan spektrum 5G khusus bagi kerajaan Sarawak bagi mengendalikan perkhidmatan 5G di negeri itu.

Bagi tahun ini, Zahidi berkata sebanyak 339 tapak 5G dirancang dibangunkan iaitu 227 tapak di Kuching dan 112 tapak di Miri dengan 17 tapak telah siap dibangunkan di Kuching sehingga 11 Julai lepas. – BERNAMA


Pemain bola sepak digantung kerana kiriman Instagram sokong Palestin

PEMAIN bola sepak Belanda, Anwar El Ghazi digantung oleh pasukannya, Mainz 05 pada Selasa selepas pihak kelab menganggap sikapnya terhadap Palestin “tidak dapat diterima oleh kelab”.

Dalam satu kiriman Instagram yang kini telah dipadam, El Ghazi berkata, “Dari sungai ke laut, Palestin akan merdeka.” Kenyataan tersebut dianggap seperti menafikan hak Israel untuk wujud.

Mainz 05 suspend Anwar El Ghazi. pic.twitter.com/44m5HjtBOn

— Mainz 05 English (@Mainz05en) October 17, 2023

Mainz 05 menyatakan bahawa kelab menghormati pandangan yang berbeza mengenai konflik Timur Tengah yang berlangsung selama beberapa dekad.

“Walau bagaimanapun, kelab menjauhkan diri dari kandungan kiriman media sosial yang mempertikaikan sesuatu perkara, kerana ia tidak sejajar dengan nilai-nilai kelab,” demikian kenyataan kelab selepas pergantungan El Ghazi.

Author

Muhammad Nor Fadzly Mahat

View all posts

View all posts


Kuasa lulus projek bawah RM50 juta percepat baik pulih sekolah di Sarawak

Timbalan Menteri Pendidikan, Inovasi dan Pembangunan Bakat Sarawak, Datuk Dr Annuar Rapaee menyifatkan keputusan diumumkan oleh Perdana Menteri, Datuk Seri Anwar Ibrahim itu sebagai langkah yang amat positif.

“Keputusan ini akan dapat mengurangkan birokrasi, seterusnya mempercepat projek yang hendak dilaksanakan terutamanya dalam usaha menangani sekolah daif,” katanya dalam video yang disiarkan di laman Facebooknya hari ini.

Menurutnya, sebelum ini apabila berlaku keadaan yang tidak dapat diguna pakai atau memerlukan notis perubahan dalam perancangan, terdapat prosedur memerlukan kerajaan Sarawak merujuk kepada Persekutuan dan ini merupakan satu masalah kerana mengambil masa panjang untuk diselesaikan.

Katanya, pelaksanaan projek membaik pulih sekolah daif di Sarawak bukan hanya melibatkan reka bentuk yang berbeza dengan Semenanjung, malah turut membabitkan masalah logistik.

Dr Annuar berkata, Sistem Pembinaan Berindustri (IBS) digunakan secara menyeluruh di Semenanjung, tetapi sistem yang sama mungkin tidak dapat digunakan di Sarawak berikutan jarak yang jauh dari bandar yang menimbulkan masalah pengangkutan.

Menurutnya, kebanyakan sekolah daif yang dibaik pulih atau dibina semula menelan kos dalam lingkungan antara RM20 juta dan RM30 juta.

“Jadi dengan keputusan kerajaan pada hari ini saya pasti projek baik pulih sekolah daif di Sarawak ini dapat dipercepat,” tambahnya.

Dalam sidang media selepas mempengerusikan mesyuarat Kabinet di Putrajaya hari ini Perdana Menteri mengumumkan Kementerian Kewangan bersetuju supaya pelaksanaan projek dengan kos di bawah RM50 juta di Sabah dan Sarawak, diputuskan hampir sepenuhnya oleh kerajaan negeri dengan mematuhi peraturan kewangan. – BERNAMA


Tuduhan terhadap tentera fitnah, Anwar perlu minta maaf – PM

Beliau berkata, dakwaan Anwar juga mencemarkan imej Angkatan Tentera Malaysia (ATM) dan menghina anggota tentera bukan hanya di Bera, malah di seluruh negara yang selama ini berkhidmat mempertahankan negara serta dihormati masyarakat.

“Tuduhan mengatakan tentera dibayar ini tuduhan jahat. Jangan hina anggota tentera. Saya minta Anwar tarik balik tuduhan tersebut dan minta maaf (tapi) bukan pada saya tetapi kepada anggota tentera kerana tuduh mereka terima wang dan sebagainya,” katanya.

Ismail Sabri berkata demikian pada sidang media di selepas menghadiri program Moh Ngeteh bersama komuniti Orang Asli di Kampung Bongkok di sini hari ini.

Beliau berkata demikian bagi mengulas dakwaan Anwar yang disiarkan sebuah portal berita kononnya terdapat kem tentera terutamanya di Bera, yang melaksanakan undian awal hari ini, selain dikatakan dibayar RM300.

Selain itu, Ismail Sabri tidak menolak kemungkinan apa yang didakwa sebagai undi awal itu adalah undi pos kepada anggota pasukan keselamatan yang boleh memohon untuk mengundi secara pos, jika mereka tidak dapat hadir semasa hari mengundi awal kerana bertugas.

“… di bawah Akta Suruhanjaya Pilihan Raya (SPR) kita ada kategori undi pos, ada undi awal dan undi biasa,” katanya.

SPR menetapkan 15 November sebagai hari pengundian awal manakala hari pengundian adalah pada 19 November ini. – BERNAMA


Proton lancar MPV Proton Exora 2023, berharga RM62,800-RM72,300 seunit

KUALA LUMPUR: Proton Holdings Bhd (Proton) melancarkan kenderaan pelbagai guna (MPV) tujuh tempat duduk Proton Exora 2023 yang merupakan peningkatan dari segi kuasa, ruang serta nilai, Jumaat lalu.

Model tersebut ditawarkan dalam lima warna – Snow White, Indiana Grey, Rosewood Maroon, Ruby Red dan Cocoa Grey pada harga RM62,800 hingga RM72,300 seunit.

Dalam kenyataan hari ini, Timbalan Ketua Pegawai Eksekutif Proton Roslan Abdullah berkata Proton Exora merupakan MPV Segmen C terlaris Malaysia dengan lebih 180,000 unit telah dijual sejak 13 tahun lepas.

“Kemas kini terbaharu Proton Exora 2023 ini telah dihasilkan dengan lebih baik untuk semua pemandu dan juga penumpang yang merentasi pelbagai aplikasi serta fokus untuk mengukuhkan ciri kuasa, ruang dan nilai,” katanya.

Roslan berkata Proton Exora terbaharu itu antara lainnya menampilkan tempat duduk kulit yang luas dengan setiap barisan dilengkapi penyaman udara individu bagi penyejukan optimum dengan penapis kabin N95.

Dari segi keselamatan, model tersebut dilengkapi dengan dua beg udara SRS hadapan, sistem brek anti-kunci, pengagihan brek elektronik, kawalan kestabilan elektronik dan isyarat berhenti kecemasan.

Proton Exora 2023 kini dibuka untuk tempahan secara dalam talian serta di pusat-pusat pameran Proton yang sah. – BERNAMA

Author

MEDIAVARIASI

View all posts

View all posts


SPRM tahan guru besar wanita kerana salah guna kedudukan

ALOR SETAR: Seorang guru besar wanita di sebuah sekolah kebangsaan pendidikan khas ditahan kerana dipercayai menyalahgunakan kedudukan dengan membeli barangan sekolah melalui dua syarikat milik anaknya pada 2019 hingga tahun lepas.

Sumber Suruhanjaya Pencegahan Rasuah Malaysia (SPRM) Kedah berkata wanita berusia 58 tahun itu ditahan ketika hadir memberi keterangan di Pejabat SPRM Sungai Petani, pada jam 1 petang Isnin.

Katanya, wanita itu dipercayai telah menyalahgunakan kedudukan dengan melakukan pembelian barangan sekolah bernilai RM22,646  melalui dua syarikat didaftar atas nama dua anaknya masing-masing berusia 31 dan 33 tahun.

Katanya, suspek wanita itu dilepaskan dengan jaminan SPRM sebanyak RM10,000 tanpa deposit kerana perlu menjaga suaminya yang sedang uzur di rumahnya.

Sementara itu, Pengarah SPRM Kedah, Datuk Shaharom Nizam Abd Manap, ketika dihubungi, mengesahkan mengenai tangkapan itu dan memberitahu kes disiasat mengikut Akta SPRM 2009. – BERNAMA


PRN: PN dalam proses muktamadkan pembahagian kerusi

KUALA LUMPUR: Perikatan Nasional (PN) masih dalam proses memuktamadkan pembahagian kerusi Dewan Undangan Negeri (DUN) dengan parti komponennya di enam negeri dalam menghadapi Pilihan Raya Negeri (PRN) tahun ini.

Setiausaha Agung PN, Datuk Seri Hamzah Zainudin berkata, perbincangan antara parti-parti komponen berjalan dengan baik tanpa sebarang masalah.

“Masih belum dimuktamadkan, tetapi kami sudah beberapa kali bincang kerusi-kerusi yang akan diagihkan kepada parti-parti dalam PN. (Perbincangan) kami macam adik-beradik (tiada masalah),” katanya kepada pemberita di Bangunan Parlimen hari ini.

Hamzah berkata, PN juga akan membincangkan mengenai penggunaan logo yang bersesuaian di negeri-negeri yang ditadbir PAS iaitu di Kedah, Kelantan dan Terengganu.

Semalam, menteri besar dan ketua menteri dari enam negeri mencapai kata sepakat untuk menimbangkan pembubaran DUN masing-masing dalam dua minggu terakhir pada Jun nanti bagi memberi laluan kepada PRN tahun ini.

Dalam pada itu mengulas laporan mengenai Presiden Parti Pejuang Tanah Air (Pejuang), Datuk Seri Mukhriz Mahathir yang dikatakan meminta PN memperuntukkan sejumlah kerusi kepada parti itu, Hamzah berkata ia menunjukkan bekas menteri besar Kedah itu sedang berada dalam keadaan terdesak. – BERNAMA


Tom yam tak sedap, pelanggan tinggalkan nota raih pujian netizen

CYBERJAYA: Gara-gara tidak berpuas hati dengan rasa makanan yang dihidangkan, seorang pelanggan bertindak menulis maklum balas dengan niat menegur pemilik kedai.

Menerusi hantaran di grup Facebook ‘Makan Sedap’, pelanggan itu mengadu mengenai rasa masakan yang diterimanya sudah tidak enak seperti dahulu.

“Dua kali dah saya mai, awat dua-dua kali mai dah tak sedap macam dulu-dulu dah?.

“Tom yam apa ni takdak rasa macam, pedaih maneh lemak pon. Cuma rasa udang kering lebih ja huhu, sedihnya,” komen pelanggan itu.

Rata-rata warga net yang melihat hantaran itu menganggap pelanggan berkenaan sebagai orang yang berbudi bahasa dan mempunyai peribadi yang baik.

“Buat macam ni pun bagus. Bagi kat tauke personally. Tapi harap-harap tauke dapat terima dengan hati terbukalah. Yalah, customer bukannya marah dengan memalukan tauke dan staf kedai makan pun kan,” tulis netizen.

“Teguran dan pertanyaan dalam sangat sopan.. Kita tak rasa segan.. Tuan kedai tak juga terasa termalu sangat,” komen warga net.

“Lebih baik teguran macam ni jadi tuan kedai yang sendiri tau masalah masakan dia dari kita tegur depan-depan aibkan saja,” kongsi netizen.

Author

Nurul Ain Japri

View all posts

View all posts


Najib tiba di Penjara Kajang untuk jalani hukuman

KAJANG: Bekas Perdana Menteri Datuk Seri Najib Tun Razak tiba di Penjara Kajang di sini, pada 6.47 petang tadi bagi menjalani hukuman.

Ketibaan kenderaan yang membawa Najib di penjara berkenaan dikawal ketat dan diiringi beberapa kereta peronda polis.

Terdahulu Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.

Ketua Hakim Negara Tun Tengku Maimun Tuan Mat berkata selepas meneliti bukti, hujahan dan rekod-rekod rayuan, adalah didapati petisyen rayuan Najib tidak mempunyai merit.

Tengku Maimun yang mengetuai barisan lima panel hakim memutuskan menolak permohonan rayuan Najib bagi mengetepikan sabitan dan hukuman oleh Mahkamah Tinggi yang diputuskan pada 28 pada Julai 2020.

Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara 12 tahun kerana hakim mengarahkan semua hukuman penjara berjalan serentak. – BERNAMA


KJ sah jadi Penasihat Belia JDT

CYBERJAYA: Bekas Ketua Pemuda UMNO, Khairy Jamaluddin kini sah bergelar sebahagian daripada kelab bolasepak Johor Darul Ta’zim (JDT) atas pelantikan sebagai Penasihat Belia Johor.

Berita itu dikongsikan oleh JDT menerusi hantaran di media sosial rasminya pada Rabu.

“Kelab Bolasepak Johor Darul Ta’zim (JDT) ingin mengucapkan selamat datang dan tahniah kepada Khairy Jamaluddin atas perlantikan beliau sebagai salah seorang Ahli Lembaga Pengarah JDT selepas diumumkan oleh pemilik JDT, DYAM Mejar Jeneral Tunku Ismail Ibni Sultan Ibrahim, Tunku Mahkota Johor.

“JDT turut mengucapkan tahniah kepada Khairy atas perlantikan beliau sebagai Penasihat Belia Johor. Luaskan Kuasamu Johor,” tulisnya.

Pemecatan Khairy yang mesra dengan panggilan KJ daripada parti UMNO, nyata membuka peluang buat dirinya menceburi arena lain seperti sukan dan industri penyiaran.

KJ juga kini bergelar selaku penyampai radio di stesen Hot FM dan baru sahaja memulakan tugasnya sebagai ‘DJ’ pagi tadi.

Bagaimanapun, difahamkan gandingan KJ di konti Hot FM selama dua minggu itu adalah bagi menggantikan penyampai radio, Fara Fauzana yang sedang mengerjakan umrah.

Author

Diyana Rahip

View all posts

View all posts


Pesakit kanser bersyukur dapat kesan barah di peringkat awal

MELAKA: Gagal menderma darah sebanyak tiga kali ekoran bacaan hemoglobin rendah menjadi punca Suindah Md Pazel dapat mengesan kanser pangkal rahim setelah menjalani pemeriksaan kesihatan di Hospital Putrajaya pada 2016.

Suindah, 45, yang tinggal di Semabok di sini berkata, beliau bersyukur kanser serviks yang dihidapinya itu dapat dikesan menerusi ujian pap smear dilakukannya dan barah berkenaan dikategorikan sebagai peringkat pra-kanser.

Ibu kepada empat anak berusia 21 hingga 26 tahun itu berkata, beliau seterusnya menjalani rawatan laser bagi membuang sebahagian pangkal rahim yang dikesan terdapat pembiakan sel tersebut sebelum disahkan bebas daripada barah berkenaan pada Jun 2020.

“Pada mulanya saya sangat sedih apabila keputusan ujian pap smear menunjukkan terdapat sel kanser di bahagian rahim dan ia telah merebak lebih besar. Ketika itu saya berusia 39 tahun dan saya tidak dapat menerima keputusan itu kerana telah menjaga makan, kesihatan dan menjalani kehidupan aktif.

“Tetapi saya bersyukur kerana kanser berkenaan dapat dikesan di peringkat awal dan reda dengan takdir yang telah ditetapkan untuk saya,” katanya ketika ditemui Bernama di sini.

Bekas kakitangan Unit Perkhidmatan Tradisional dan Komplementari di Hospital Putrajaya itu berkata, sokongan ahli keluarga khususnya suami Abd Aziz Abd Jabbar, 62, anak-anak dan rakan-rakan sangat penting dan merupakan kekuatan baginya untuk meneruskan perjuangan sebagai kanser ‘survivor’.

Beliau berkata, selain itu, individu yang dikesan menghidap kanser disarankan mengikut nasihat doktor dan menjalani rawatan ditetapkan dan bukannya mencari alternatif lain terlebih dahulu.

“Alhamdulillah, perjalanan saya sebagai pesakit kanser berjalan lancar dan kini saya boleh menarik nafas lega setelah disahkan bebas daripada kanser, namun pemeriksaan susulan tiga bulan sekali di Institut Kanser Negara (IKN) masih perlu saya jalani,” katanya yang menawarkan perkhidmatan mengurut dari rumah ke rumah.

Suindah berkata, banyak ilmu dan pengalaman diperoleh sepanjang berjuang melawan sel kanser berkenaan dan beliau kini merupakan ahli ‘Guidance and Patient Support’ di bawah Persatuan Kanser Kebangsaan Malaysia (NCSM) dan sering berkongsi ilmu berkenaan dengan pesakit kanser baharu.

Sementara itu, Siti Aishah Arshad, 36, yang merupakan ibu kepada kanser ‘survivor’ buah pinggang Nur Fadhilah Damia Mohd Iszwan, 7, berkata, barah berkenaan dikesan ketika anaknya berusia dua tahun selepas tidak mahu minum susu dan bengkak perutnya.

Ibu kepada tiga anak itu berkata, bayi perempuan tunggalnya itu disahkan menghidap kanser buah pinggang tahap tiga dan perlu membuang organ bahagian kanan selain menjalani rawatan kemoterapi sebanyak 18 kali dalam tempoh dua tahun ketika usianya mencecah empat tahun.

“Ketika pemeriksaan dilakukan di Hospital Melaka, tumor sebesar lapan sentimeter dikesan pada buah pinggang belah kanannya dan telah makan organ berkenaan sehingga terpaksa dibuang agar sel tersebut tidak merebak pada organ lain.

“Rawatan dan kemoterapi dilakukan di Hospital Kuala Lumpur dan alhamdulillah dia kini bebas kanser berkenaan tetapi masih perlu menjalani rawatan susulan kanser dan jantung kerana kini disahkan menghidap sakit jantung dan perlu bergantung pada ubat,” katanya yang terpaksa berhenti kerja sebagai akauntan sebuah syarikat swasta di Melaka untuk menjaga anak keduanya itu.

Siti Aishah berkata, antara perkara yang tidak dapat dilupakan sebagai seorang ibu ialah melihat bayi yang dilahirkan dalam keadaan sihat tiba-tiba sakit dan tidak mempunyai rambut dan kening kerana sesi kemoterapi yang dilaluinya.

Beliau berkata, selain itu, berat badan Nur Fadhilah Damia juga pernah hanya tujuh kilogram ketika berusia tiga tahun dan tidak dapat berjalan seperti kanak-kanak seusianya selepas menjalani pembedahan membuang buah pinggang.

Katanya, kesihatan anaknya itu kini semakin baik selain aktif tetapi murid Tahun Satu Sekolah Kebangsaan (SK) Seri Duyong itu mudah penat. – BERNAMA


Satu keluarga jalan kaki hantar anak masuk universiti

SHAH ALAM: Tular satu video memaparkan sebuah keluarga berjalan kaki memasuki Universiti Malaysia Pahang Al-Sultan Abdullah (UMPSA) ketika hari pendaftaran pada Sabtu.

Menerusi rakaman berdurasi satu minit dan 13 minit yang menyentuh hati itu, keluarga tersebut difahamkan datang dari Sarawak dan mengambil bas sebagai alternatif untuk ke Pahang.

“Dari jauh nampak satu keluarga jalan kaki tengah-tengah panas ingatkan kereta rosak. Sedihnya tengok, panas-panas jalan kaki di saat yang lain naik kereta.

“Bila ditanya, katanya mereka datang dari Sarawak naik bas nak hantar anak masuk UMPSA,” kata pemilik akaun institut itu.

Menerusi video itu, pihak universiti bergegas mendapatkan kenderaan untuk membantu keluarga berkenaan membawa bagasi masuk ke dalam kampus.

“Pihak UMPSA bergegas carikan kereta untuk mereka masuk ke dalam kampus.

“Hebatnya kasih ayah dan ibu, teman anak masuk universiti,” ujarnya.

Sementara itu, menerusi ruangan komen, rata-rata netizen tersentuh dengan tindakan keluarga itu kerana sanggup berpanas untuk menghantar anak ke universiti.

Pemilik akaun TikTok @mystarinethe.sky turut mendoakan keluarga tersebut dan berharap pelajar itu berjaya.

“Semoga dimurahkan rezeki seluas langit dan bumi buat ibu ayah dan anak ini, belajar rajin-rajin. Semoga berjaya nanti insya-ALLAH,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


GTA bakal guna lambang obor dalam PRU15

PUTRAJAYA: Gerakan Tanah Air (GTA) berhasrat menggunakan lambang obor dalam Pilihan Raya Umum ke-15 (PRU15) sekiranya permohonan pendaftaran gerakan itu diluluskan Jabatan Pendaftaran Pertubuhan (RoS).

Jawatankuasa penaja GTA hari ini bertemu Ketua Pengarah RoS Mohd Nawardi Saad bagi menyerahkan dokumen berkaitan serta berbincang berhubung pendaftaran itu.

Pada 4 Ogos lepas, bekas Perdana Menteri Tun Dr Mahathir Mohamad mengumumkan penubuhan GTA yang disertai empat parti iaitu Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman).

“Bagi melayakkan GTA bertanding dalam PRU15 maka kita melakukan proses sewajarnya berdasarkan undang-undang dengan mendaftarkan gabungan politik ini kepada RoS,” kata Dr Mahathir yang juga Pengerusi Penaja GTA dalam kenyataan yang dibacakan Ketua Setiausaha GTA Datuk Marzuki Yahya di sini hari ini.

Dr Mahathir yang juga Pengerusi Pejuang masih menjalani kuarantin di rumah selepas dibenarkan keluar dari Institut Jantung Negara (IJN) pada Ahad lepas. Beliau dimasukkan ke IJN selepas disahkan positif COVID-19 pada 31 Ogos lepas.

Presiden Pejuang yang juga Timbalan Pengerusi Penaja GTA, Datuk Seri Mukhriz Mahathir berharap permohonan pendaftaran bagi membolehkan GTA menyertai PRU15 nanti dapat pertimbangan sewajarnya daripada  RoS.

Mukhriz berkata GTA menawarkan kepada rakyat satu gabungan baharu yang setanding dengan gabungan sedia ada seperti Barisan Nasional (BN), Perikatan Nasional (PN) dan Pakatan Harapan (PN).

“Persediaan menghadapi PRU15 sedang berjalan dan parti-parti gabungan bergerak bersama dengan berkongsi kekuatan masing-masing,” katanya. – BERNAMA


Imigresen tahan lelaki Pakistan dalang seludup PATI, sasar wanita tempatan jadi isteri

KOTA BHARU: Jabatan Imigresen menumpaskan sindiket penyeludupan pendatang asing tanpa izin (PATI) yang didalangi lelaki warga Pakistan yang bergerak aktif membawa masuk rakan senegara pada 11 September lalu.

Ketua Pengarah Jabatan Imigresen Malaysia, Datuk Ruslin Jusoh berkata, Op Gelombang IV itu bermula jam 9 pagi dijalankan sepasukan Bahagian Perisikan dan Operasi Khas Ibu Pejabat Imigresen Putrajaya dengan kerjasama Jabatan Imigresen Kelantan.

Katanya, operasi itu secara keseluruhan berjaya menahan lapan warga Pakistan berusia 30 hingga 50 tahun.

Menurutnya, serbuan pertama di Pasir Mas berjaya menahan tiga lelaki Pakistan terdiri daripada transporter dan PATI.

“Serbuan kedua di sebuah kediaman di Pasir Tumboh, Kota Bharu yang disyaki dijadikan tempat transit PATI berjaya menahan seramai lima lelaki Pakistan termasuk dalang utama sindiket ini.

“Pasukan operasi turut merampas wang tunai RM2,000, lapan pasport Pakistan yang tidak mempunyai cap masuk ke Malaysia, sebuah kenderaan pelbagai guna (MPV) dan sebuah kenderaan sedan yang dipercayai digunakan untuk tujuan penyeludupan,” katanya dalam kenyataan pada Khamis.

Beliau berkata, dalang utama sindiket berusia lingkungan 50-an ini ialah pemegang Pas Lawatan Sosial Jangka Panjang dan juga suami kepada wanita tempatan.

Katanya, transporter juga pemegang Pas Lawatan Kerja Sementara (PLKS) yang masih sah laku.

“Sindiket ini dipercayai aktif sejak Mei 2022 dan siasatan awal mendapati pihak sindiket menguruskan penyeludupan PATI berasal dari Pakistan yang cuba merebut peluang pekerjaan secara haram serta menyasarkan wanita warga tempatan untuk dijadikan isteri di negara ini,” ujarnya.

Tambah Ruslin, modus operandi sindiket ialah menyeludup PATI dari Pakistan dengan menaiki pesawat dan mendarat di Thailand.

“Kemudian PATI ini akan dibawa melalui pangkalan haram melintasi sempadan Malaysia-Thailand.

“Dalang sindiket dipercayai mengenakan bayaran antara RM6,000 hingga RM7,000 bagi setiap PATI untuk masuk ke Malaysia sebelum dibawa ke destinasi tertentu di luar Kelantan seperti Lembah Klang, Melaka, Pulau Pinang dan Johor Bahru,” katanya.

Tegasnya, dalang dan transporter disiasat bawah Akta Antipemerdagangan Orang dan Penyeludupan Migran (ATIPSOM) 2007 manakala enam orang PATI disiasat mengikut Akta Imigresen 1959/63 dan Akta Pasport 1966. – Astro Awani

Author

Media Variasi

View all posts

View all posts


Kerajaan kekal kawal harga telur, tidak diapungkan

ALOR SETAR: Kerajaan kekal dengan pendirian untuk mengekalkan harga telur di bawah harga kawalan dan tidak mengapungkannya.

Timbalan Menteri Perdagangan Dalam Negeri dan Kos Sara Hidup, Fuziah Salleh berkata, walaupun terdapat permintaan dari pihak yang berkaitan, namun kerajaan lebih berhasrat untuk mengawal harga telur buat masa ini.

“Dalam isu ini, dia ada dua perkara iaitu berkenaan bekalan dan keduanya berkenaan harga kawalan. Berkenaan bekalan kita dah di fasa terakhir bagi menstabilkan bekalan dan boleh dikatakan kita sudah sampai ke penghujung fasa dan agak stabil.

“Dari segi harga kawalan, setakat ini hasrat dan semangat yang ditunjukkan Perdana Menteri, Datuk Seri Anwar Ibrahim sendiri untuk mengawal harga telur, namun ia bukan selamanya sehingga ekonomi kita kembali pulih dan pengguna ada kuasa membeli.

“Setakat ini, kita masih berpegang pada pendirian untuk kekalkan apa yang ada sekarang,” katanya berkata kepada pemberita selepas melancarkan Aduan Suri dan Peremajaan Semula Saluran Aduan Kepenggunaan Kementerian Perdangan Dalam Negeri dan Kos Sara Hidup (KPDN) bersempena Karnival Jualan Rahmah di sini, hari ini.

Sementara itu, ditanya mengenai dakwaan caj-caj tersembunyi termasuk caj pengendalian telur dan pengangkutan yang membebankan pengguna, Fuziah berkata, pihaknya sedang menyiasat perkara terbabit.

“Kita pun tak salahkan peruncit sepenuhnya. Kita akan siasat untuk melihat lapisan mana yang mengambil untung ‘lebih’ dan ianya tidak boleh dibiarkan berlarutan, kita akan menjalinkan kerjasama dengan beberapa kementerian.

“KPDN merupakan sekretariat kepada Majlis Tindakan Kos Sara Hidup yang turut disertai oleh kementerian-kementerian lain, jadi memang kami saling bekerjasama untuk menyiasat hal ini dan sentiasa memberi perhatian isu itu,” katanya. – BERNAMA


Gangguan elektrik: Bomba Selangor terima 11 kes terperangkap dalam lif

KUALA LUMPUR: Jabatan Bomba dan Penyelamat Malaysia (JBPM) Selangor menerima 11 panggilan kecemasan berkaitan kes pengguna terperangkap dalam lif melibatkan rumah kediaman, bangunan pejabat dan komersial susulan gangguan bekalan elektrik tengah hari tadi.

Pengarahnya Norazam Khamis ketika dihubungi Bernama berkata kes berkenaan dikesan berlaku di sekitar Shah Alam, Kajang, Serdang, Damansara, Subang dan Sungai Buloh namun tiada seberang kecederaan dilaporkan.

Sementara itu, Jurucakap Pusat Gerakan Operasi JBPM Kuala Lumpur pula berkata pihaknya turut menerima puluhan panggilan kecemasan mengenai perkara sama namun jumlah sebenar kes belum diperoleh.

Pengarah Kesihatan Selangor, Datuk Dr Sha’ari Ngadiman pula berkata pihaknya menggunakan set generator untuk membekalkan elektrik kepada hospital-hospital di negeri itu bagi mengelakkan gangguan operasi.

Beliau dalam kenyataan hari ini berkata antara hospital di Selangor yang terkesan dengan gangguan bekalan elektrik adalah Hospital Serdang, Hospital Selayang dan Hospital Kajang.

Sementara itu, tengah hari tadi TNB mengesahkan terdapat gangguan bekalan elektrik di beberapa kawasan di seluruh negara.

Di SELANGOR, gangguan bekalan elektrik dilaporkan berlaku dalam tempoh setengah jam di beberapa premis kerajaan dan gerai di sekitar daerah Kuala Langat, manakala beberapa kilang antaranya sebuah syarikat e-dagang di Seksyen 22, Shah Alam dan kilang sarung tangan di Klang turut terjejas.

Tiga kawasan di MELAKA iaitu sebahagian di Cheng, Malim serta Batu Berendam terkesan dengan gangguan bekalan elektrik yang turut melibatkan beberapa kawasan perindustrian, menurut Ketua Perkhidmatan TNB Melaka Khairizam Ibrahim.

Di PAHANG, gangguan bekalan elektrik dilaporkan berlaku di beberapa kawasan sekitar daerah Kuantan, Pekan, Bentong dan Pekan bermula kira-kira pukul 1 tengah hari tadi.

Pemilik bengkel kereta di Padang Lalang, Kuantan, Mohd Hasrul Affendi, 30, berkata beliau tidak boleh meneruskan kerja membaiki enam kenderaan di kedainya kerana kebanyakan mesin yang digunakan menggunakan kuasa elektrik.

Di KELANTAN, gangguan elektrik berlaku hampir 30 minit di sekitar Jalan Che Kadir, Kota Bharu yang menempatkan beberapa premis perniagaan seperti restoran, kedai emas, hotel dan bangunan pejabat.

Beberapa daerah di KEDAH antaranya Kuala Muda dan Kota Setar turut mengalami gangguan elektrik, namun hanya berlaku dalam tempoh kurang satu jam.

Tinjauan juga mendapati lampu isyarat di beberapa kawasan sekitar Sungai Petani tidak berfungsi akibat gangguan elektrik.

Sementara itu, tiada gangguan elektrik yang serius dilaporkan di Pulau Pinang apabila hanya beberapa kawasan tertentu terjejas termasuk di Seberang Jaya, Butterworth dan Bayan Lepas. – BERNAMA


Banjir Terengganu: Zahid pemimpin ‘walk the talk’

APABILA musibah banjir terburuk dalam sejarah melanda Terengganu, ini adalah ujian buat semua pemimpin negara untuk melihat sama ada mereka ‘walk the talk’ atau sebaliknya.

Ada yang ‘sengaja’ ambil cuti ketika rakyat bersabung nyawa, ada yang mencipta alasan dengan anggapan rakyat ini bodoh tidak tahu berfikir tetapi ada juga yang turun padang segera harung banjir bersama rakyat.

Sekretariat Jawatankuasa Pengurusan Bencana Negeri (JPBN) Terengganu pada 22 Disember memaklumkan jumlah mangsa banjir terus meningkat daripada 36,009 orang kepada 36,231 orang.

Di Kemaman sahaja, seramai 7,364 mangsa membabitkan 1,971 keluarga dipindahkan di 24 PPS.

Namun dalam situasi kritikal berkenaan apa yang mengejutkan Menteri Besar Terengganu, Datuk Seri Dr Ahmad Samsuri Mokhtar mengambil cuti ke luar negara bersama isterinya walaupun menyedari setiap hujung tahun musibah akan di negeri pimpinannya.

Pemimpin PAS itu memohon maaf selepas dikecam netizen khusus dari rakyatnya yang kecewa atas tindakan tidak prihatin rakyat berkenaan.

Bagaimanapun, Timbalan Perdana Menteri, Datuk Seri Ahmad Zahid Hamidi menunjukkan tindakan berbeza dan sepatutnya dilakukan oleh Menteri Besar Terengganu.

Untuk rekod, sebelum ini Ahmad Zahid ada menyatakan tiga keutamaan untuk rakyat yang menjadi fokusnya adalah ‘food on the table, money in the pocket dan shelter’.

Keprihatinan Ahmad Zahid terhadap rakyat amat jelas menerusi penyaluran bantuan kecemasan yang diumumkan secara ‘spontan’ demi kepentingan rakyat.

Beliau juga sama-sama mengharungi banjir bersama sama rakyat demi merasai dan mengetahui apa yang dilalui dan diperlukan rakyat.

Berikut adalah rentetan keprihatinan beliau terhadap mangsa banjir di Terengganu.

Pada 20 Disember lalu, Ahli Parlimen Bagan Datuk itu bergegas ke Terengganu sejurus selesai sidang Dewan Rakyat.

Beliau meminta bantuan daripada pihak Angkatan Tentera Malaysia melalui Menteri Pertahanan untuk selesaikan isu logistik bagi membantu mangsa banjir dan penghantaran barang keperluan ke lokasi.

Bantuan tersebut adalah untuk memobilisasikan aset-aset yang tidak terlibat dengan banjir untuk ditempatkan di kawasan yang sedang dilanda banjir seperti di kawasan Pantai Timur ini.

Pada 22 Disember, Ahmad Zahid juga mengarahkan agensi-agensi menyelamat untuk melaksanakan pemindahan awal ke Pusat Pemindahan Sementara (PPS) berdasarkan Amaran METMalaysia bagi mengelakkan kes-kes mangsa terperangkap di rumah berikutan kesukaran petugas untuk memasuki lokasi akibat terputus hubungan, air yang deras dan sebagainya.

Negeri Terengganu masih berada dalam kategori bahaya mengikut Amaran Hujan Berterusan MET Malaysia dan sebarang kemungkinan masih boleh berlaku.

Sebagaimana tiga fokus keutamaannya dalam memastikan rakyat dapat makanan dan perlindungan, Ahmad Zahid telah mengarahkan trak ATM yang membawa bekalan makanan dan keperluan asas digerakkan ke Terengganu pada 23 Disember.

Ia sebagai persediaan hadapi gelombang kedua banjir.

Beliau juga merancang koordinasi bersama Kementerian Kesihatan bagi pemantauan penyakit semasa banjir dan pascabanjir.

Pengerusi Jawatankuasa Bencana Pusat itu juga dilaporkan berkata setiausaha kerajaan negeri dan pegawai daerah di lapan daerah di Terengganu telah diminta supaya mengingatkan penduduk agar segera berpindah apabila diminta berbuat demikian oleh pihak berkuasa.

Dalam pada itu, beliau yang juga Menteri Kemajuan Desa dan Wilayah berkata, Kelab Putra Malaysia di bawah Biro Kebajikan UMNO telah menghantar tiga treler yang membawa bantuan makanan bernilai RM180,000 ke Pusat Pemindahan Sementara (PPS) di Kemaman pada 23 Disember.

Beliau juga sebagai pemimpin nombor dua negara, malah menolak warna politik dengan tidak lupa mengajak semua pemimpin untuk menggembleng tenaga bersama-sama dengannya buang warna politik dalam membantu menyelesaikan isu bencana.

Anak kelahiran Perak ini pernah memegang jawatan Menteri Hal Ehwal Agama, Menteri Pertahanan, Timbalan Perdana Menteri pada masa sama sebagai Menteri Dalam Negeri, Timbalan Menteri Pelancongan.

Rangkuman pembabitan Ahmad Zahid dalam membantu mangsa banjir ini membuktikan beliau adalah pemimpin yang ‘walk the talk’ dan pengalamannya di beberapa kementerian sebelum ini menjadikannya seorang yang teliti dalam semua strategi untuk membantu rakyat.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


PH Pahang sokong untuk bersama BN bentuk kerajaan negeri

KUANTAN: Pakatan Harapan (PH) Pahang bersetuju sebulat suara untuk memberi sokongan secara rasmi bagi membentuk kerajaan negeri bersama Barisan Nasional (BN).

Pengerusinya, Datuk Seri Amirudin Shari menerusi kenyataan berkata, perkara itu diputuskan pada mesyuarat PH Pahang yang dipengerusikannya hari ini.

“Kami berharap kerajaan negeri Pahang baharu pasca Pilihan Raya Umum Ke-15 (PRU15) dapat dibentuk demi menjamin pentadbiran kerajaan negeri berjalan dengan lancar untuk kepentingan rakyat.

“Jumlah kerusi DUN secara keseluruhan yang dimenangi oleh BN (16 kerusi) dan PH (8 kerusi) yang telah melebihi majoriti mudah,“ katanya.

Pada PRU15, Perikatan Nasional (PN) memperoleh 17 kerusi DUN, menyebabkan kerajaan negeri Pahang kini tergantung kerana tiada pihak yang memperoleh majoriti mudah.

PRU15 bagi DUN Tioman pula ditangguhkan kepada 7 Disember ini ekoran kematian calon PN, Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Bagaimanapun, keputusan DUN Tioman itu kelak juga tidak membolehkan mana-mana parti memperoleh majoriti mudah. – BERNAMA


Tiga maut termasuk dua rentung dalam kemalangan di Segamat

JOHOR BAHRU: Tiga lelaki maut termasuk dua rentung manakala seorang cedera parah dalam kemalangan membabitkan dua kenderaan di Kilometer 172, Jalan Johor Bahru-Seremban berdekatan Kampung Kwongsai, dekat Segamat, petang semalam.

Ketua Polis Daerah Segamat, Supt Ahmad Zairy Marinsah berkata, ketika kejadian pada pukul 6.30 petang itu kemalangan melibatkan kenderaan pelbagai guna (MPV) Toyota Sienta dan kenderaan jenis Mercedes Benz.

“Pemandu MPV Toyota Sienta dari arah Johor Bahru sedang menghala ke arah bandar Segamat, dipercayai telah gagal mengawal kenderaannya lalu masuk ke aliran jalan bertentangan dan bertembung dengan Mercedes Benz yang sedang menghala ke arah Johor Bahru.

”Pemandu Toyota Sienta disahkan meninggal dunia di tempat kejadian manakala pemandu Mercedes Benz dan seorang daripada penumpangnya juga disahkan meninggal dunia. Seorang lagi penumpang Mercedez Benz mengalami kecederaan dan masih menerima rawatan di hospital,” kata beliau dalam satu kenyataan, di sini hari ini.

Beliau berkata, saksi awam yang mempunyai sebarang maklumat berhubung kejadian itu diminta menghubungi Bahagian Siasatan dan Penguatkuasaan Trafik Segamat melalui talian 07-9325811 dan kes disiasat di bawah Seksyen 41 (1) Akta Pengangkutan Jalan 1987.

Sementara itu, Penolong Kanan Penguasa Bomba, Mazuki Ismail berkata, pihaknya menerima panggilan kecemasan pada pukul 6.24 petang dan sebanyak 10 anggota berserta satu jentera FRT, satu jentera EMRS dan satu utiliti Hilux telah dikejarkan ke tempat kejadian.

”Ketika sampai di tempat kejadian, sebuah kereta jenis Mercedes Benz telah terbakar 70 peratus selepas terlibat dalam kemalangan jalan raya dengan Toyota Sienta.

”Di dalam kereta yang terbakar itu, terdapat tiga mangsa yang seorang telah berjaya dikeluarkan oleh orang awam manakala dua lagi tersepit dan telah rentung,” kata Mazuki dalam kenyataan berasingan di sini hari ini.

Beliau berkata Toyota Sienta pula telah terbabas dan jatuh ke dalam gaung pada kedalaman 15 kaki dengan terdapat seorang mangsa tersepit dan disahkan meninggal dunia.

Kesemua mangsa yang meninggal dunia diserahkan kepada polis manakala yang cedera dihantar ke Hospital Segamat.

Operasi selesai sepenuhnya pada pukul 8.45 malam tadi. – BERNAMA


PM ambil kira semua pertimbangan sebelum bubarkan Parlimen

SEREMBAN: Perdana Menteri Datuk Seri Ismail Sabri mempertimbang pelbagai aspek sebelum membuat keputusan membubarkan Parlimen.

Naib Presiden UMNO, Datuk Seri Mahdzir Khalid, berkata tarikh Pilihan Raya Umum Ke-15 (PRU15) akan tiba pada waktunya yang sesuai sebaik sahaja Perdana Menteri selesai membuat pertimbangan.

“Ia termasuk soal kestabilan dan usaha pemulihan ekonomi negara untuk membantu meringankan beban rakyat.

“Dalam apa keadaan pun, bila kita hendak buat sesuatu keputusan itu perlu mengambil kira pelbagai aspek,” katanya.

“Begitu juga dalam soal PRU15 ini, saya fikir Perdana Menteri sudah tentu akan mengambil kira pelbagai faktor atau aspek tertentu sebelum membuat keputusan untuk umumkan tarikh pilihan raya,” katanya.

Beliau berkata demikian pada sidang media selepas Majlis Penyampaian Watikah Pelantikan Anggota Jawatankuasa Pembangunan dan Keselamatan Kampung Persekutuan (JPKKP) Negeri Sembilan di Pusat Konvensyen Casa Lagenda, Paroi, di sini.

Media sebelum ini melaporkan Ismail Sabri enggan mengulas lanjut ketika ditanya mengenai spekulasi tarikh PRU15 yang didakwa diawalkan susulan perbincangan dalam mesyuarat Majlis Kerja Tertinggi (MKT) Umno pada Sabtu lalu.

Sebaliknya, Ismail Sabri meminta semua pihak supaya menunggu tarikh pengumuman PRU15 nanti.

Sementara itu, Mahdzir yang juga Menteri Pembangunan Luar Bandar berkata, seramai 387 orang dilantik sebagai Pengerusi JPKKP Negeri Sembilan bagi sesi berkuat kuasa 1 Oktober 2021 hingga 30 September 2023.

Ia termasuk lantikan Setiausaha (385 orang) dan Ahli Jawatankuasa (4,001 orang).

Katanya, Kementerian Pembangunan Luar Bandar (KPLB) memperuntukkan hampir RM7 juta bagi bayaran elaun Pengerusi, Setiausaha dan Ahli Jawatankuasa JPKKP Negeri Sembilan tahun ini.

Majlis penyerahan watikah pelantikan hari ini turut dihadiri Menteri Kesihatan yang juga Pengerusi Majlis Tindakan Pembangunan Negeri Sembilan, Khairy Jamaluddin; Timbalan Menteri Wilayah Persekutuan, Datuk Seri Jalaluddin Alias dan Pengerusi RISDA, Datuk Seri Mohd Salim Mohd Sharif.

Author

Fhatihah Zakinan

View all posts

View all posts


Aaron-Wooi Yik cabar rakan senegara di suku akhir Terbuka India

NEW DELHI: Beregu utama lelaki negara, Aaron Chia-Soh Wooi Yik terpaksa melalui saingan sengit menentang beregu Taiwan sebelum berjaya melangkah ke suku akhir Terbuka India 2023, di sini, malam tadi.

Penyandang juara dunia itu bangkit daripada ketinggalan set pertama 15-21, sbelum mengatasi Lee Jhe Huei-Yang Po Hsuan, 21-19, 21-19, dalam pertarungan selama 55 minit di Dewan Tertitup K.D. Hadhav.

“Ini adalah kemenangan yang sukar dan memang ia tidak semudah seperti dijangkakan,” kata Aaron kepada Bernama selepas perlawanan pusingan kedua tersebut.

Esok, Aaron-Wooi Yik akan menentang beregu senegara, Ong Yew Sin-Teo Ee Yi, pada saingan suku akhir selepas Yew Sin-Ee Yi berhempas pulas selama 57 minit untuk menyingkirkan beregu Thailand, Supak Jomkoh-Kittinupong Kedren, 21-16, 13-21, 21-19.

Ei Yi berkata, perlawanan tersebut adalah sengit selepas beliau tidak berapa sihat sejak semalam akibat cuaca sejuk di sini.

Sementara itu, beregu wanita negara, Pearly Tan-M.Thinaah, yang tersingkir awal pusingan pertama Terbuka Malaysia 2023, munggu lalu, turut melangkah ke suku akhir.

Beregu wanita negara, yang berada pada ranking kelapan dunia, turut berentap dalam rubber-set untuk mengatasi wakil Taiwan, Lee Chia Hsin-Teng Chun Hsun ,21-14, 16-21, 21-16 dalam masa 51 minit.

Pearly-Thinaah akan berdepan dengan gandingan Jepun, Rin Iwanaga-Kie Nakanishi untuk mwemburu tiket ke separuh akhir.

Dalam pada itu, beregu campuran negara, Chen Tang Jie-Toh Ee Wei, bagaimanapun, terkandas di pusingan kedua selepas ditunjuk jalan keluar oleh pasangan China, Wang Yi Lyu-Huang Dong Ping, 21-23, 12-21.

Pemain perseorangan lelaki profesional negara, Lee Zii Jia, gagal mara ke suku akhir selepas tewas kepada pemain China, Li Shi  Feng, 11-21, 21-14, 18-21, dalam perlawanan selama 64 minit.

Shi Feng, juara Remaja Olimpik 2018, akan berdepan dengan wakil Indonesia, Anthony Sinisuka Ginting, di pentas suku akhir pada Jumaat.

Dalam satu lagi saingan pusingan kedua, juara dunia, Viktor Axelsen dari Denmark, turut melangkah ke suku akhir selepas menewaskan pemain China, Shi Yu Qi, 21-16, 16-21, 21-9. – BERNAMA


Demi perpaduan, Mat Sabu ketepikan perasaan geli pakai logo dacing

CYBERJAYA: Presiden Parti Amanah Negara (Amanah), Datuk Seri Mohamad Sabu mengakui masih berasa geli untuk memakai baju yang mempunyai lambang Barisan Nasional (BN).

Bagaimanapun, demi perpaduan dan kestabilan negara, beliau sanggup mengenepikan perasaan itu.

“Saya sebenarnya masih geli lagi kalau pakai baju logo dacing (logo Barisan Nasional), yalah, lebih 40 tahun kita melawan parti itu tetapi kini sudah berkawan.

“Saya ini apabila sudah berkawan, kita akan berkawan sungguh-sungguh, susah senang kita akan hadapi dan bincang bersama,” katanya seperti dilapor Utusan pada Isnin.

Pada masa sama, Mohamad turut menempelak tindakan Pengerusi Perikatan Nasional (PN), Tan Sri Muhyiddin Yassin yang mendakwa haram bagi pengundi Pilihan Raya Kecil (PRK) Parlimen Pulai mengundi Suhaizan.

“Saya hormat dengan Muhyiddin, tetapi apabila dia cakap haram undi Suhaizan, itu akibatnya apabila berkawan dengan Pas. Kita tidak sepatutnya tentukan orang itu Islam atau tidak, masuk syurga atau neraka, itu Allah yang tentukan.

“Saya nak ingatkan kepada orang Islam, fatwa dikeluarkan PN termasuklah oleh Tan Sri Abdul Hadi Awang boleh tolak ke tepi. Itu kerana fatwa dia berubah-ubah setiap kali tiba waktu pilihan raya.

“Masa Pas lawan UMNO dulu mereka kata lawan UMNO itu jihad, jika mati syahid, sembelihan UMNO tidak sah dan solat dengan imam UMNO tidak dibenarkan.

“Waktu aku jadi walaun dulu, aku ikut semua tu. Jadi bila datang Johor pada masa itu, terpaksa solat sendiri kerana semua imam di negeri ini UMNO ketika itu. Tetapi kemudian masa berpakat dengan UMNO, kata ini kerjasama anugerah tuhan,” ujarnya.

Author

Diyana Rahip

View all posts

View all posts


Amang seksual fizikal: Penceramah kenal mangsa menerusi program motivasi – Polis

SHAH ALAM: Seorang penceramah bebas yang ditahan kerana disyaki melakukan amang seksual fizikal telah berkenalan dengan kesemua pengadu menerusi program motivasi di sekolah sekitar Selangor.

Ketua Polis Selangor Datuk Arjunaidi Mohamed berkata siasatan mendapati suspek berusia 40-an itu melakukan perbuatan tersebut ke atas empat mangsa berumur lingkungan 17 hingga 18 tahun.

“Siasatan awal pihak polis mendapati suspek telah berkenalan dengan kesemua pengadu dalam program motivasi yang diadakan di sekolah sekitar Selangor. Hasil perkenalan itu, suspek didakwa telah bertindak melakukan jenayah amang seksual fizikal ke atas semua pengadu,” menurutnya dalam kenyataan hari ini.

Beliau berkata hasil siasatan itu berdasarkan laporan yang diterima pihaknya pada 30 Ogos lepas iaitu dua di Ibu Pejabat Polis Daerah (IPD) Klang Selatan serta masing-masing satu di IPD Shah Alam dan IPD Kajang.

Arjunaidi berkata bertindak atas maklumat, sepasukan pegawai dan anggota polis Jabatan Siasatan Jenayah Kontinjen Selangor telah membuat tangkapan ke atas suspek sekitar 4 petang pada 8 Sept lepas di Ibu Pejabat Polis Kontinjen negeri itu.

“Kebenaran tahanan reman selama enam hari bermula semalam hingga 14 Sept ini juga telah diperoleh daripada Mahkamah Majistret Klang bagi membolehkan polis menjalankan siasatan lanjut ke atas suspek dan kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017,” katanya.

Arjunaidi turut menasihati orang ramai agar tidak membuat sebarang spekulasi berhubung kejadian itu kerana ia akan menjejaskan siasatan dan menimbulkan kegusaran dalam kalangan masyarakat.

“Pihak polis tidak akan teragak-agak mengambil tindakan secara tegas mengikut peruntukan undang-undang ke atas mana-mana pihak yang didapati cuba mengelirukan masyarakat dengan menyebarkan sesuatu berita atau isu yang tidak tepat,” katanya. – BERNAMA


Peniaga diingatkan henti jualan Sos Pasta Carbonara Prego seketika

CYBERJAYA: Para peniaga diingatkan supaya menghentikan penjualan produk sos pasta berkrim cendawan berjenama Prego keluaran Malaysia.

Menurut Public Health Malaysia (PHM), perkara itu susulan terdapat tanda-tanda kerosakan dalam penghasilan produk tersebut.

Maklumnya lagi, antara tanda kerosakan adalah bau yang tidak menyenangkan, warna berubah, rupa berair dan lapisan cecair terpisah.

“Produk yang terlibat dalam penarikan balik adalah Prego Sos Pasta Berkrim Carbonara Cendawan (665 gram), batch 2022081716, bertarikh luput 17 Ogos 2023 dan kod masa 22:18 hingga 23.20.

“Punca kerosakan produk tersebut disebabkan kesilapan semasa pemprosesan,” jelasnya menerusi hantaran di Facebook rasmi PHM.

Justeru, para pengguna yang telah membeli turut diingatkan supaya tidak memakan produk berkenaan.

Author

Diyana Rahip

View all posts

View all posts


Jualan Rahmah bantu golongan B40 beli barangan Aidiladha

GUA MUSANG: Kementerian Perdagangan Dalam Negeri dan Kos Sara Hidup (KPDN) Kelantan menjadikan Program Jualan Rahmah sebagai inisiatif membantu rakyat golongan berpendapatan rendah (B40) membuat persiapan Aidiladha.Pengarah KPDN Kelantan, Azman Ismail berkata, penduduk mengambil peluang mendapatkan bekalan berupa keperluan asas dan barangan dapur menerusi jualan itu.

“Setakat ini sudah laksanakan program ini di 45 Dewan Undangan Negeri (DUN) dan hari ini adalah hari terakhir untuk kita laksanakan, selain Paloh terdapat dua lagi DUN yang masih menjalankan program.

“Sambutan penduduk amat baik kerana subsidi daripada kerajaan dapat dinikmati oleh semua rakyat,” katanya kepada pemberita di Dataran Paloh 2, Gua Musang, hari ini.

Azman berkata, pihaknya turun padang membuat pemantauan ke atas program itu dan bergerak di setiap daerah bagi memastikan penduduk di kawasan terpencil dapat menikmati jualan yang sama seperti di bandar.

Katanya, jualan tersebut bermula 16 Jun lepas bagi Kelantan dan berakhir hari ini, namun akan diadakan semula selepas raya hinggalah Disember 2023 dengan sedikit perubahan konsep.

“Ini adalah sedikit sumbangan sekurang-kurangnya kita dapat membantu sedikit untuk persediaan hari raya walaupun dengan hanya pengurangan RM1 ke RM2 ia tetap memberi impak kepada penduduk,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PAS minta maaf, tak restu insiden Dominic ‘diminta keluar’ di Tasek Gelugor

CYBERJAYA: PAS merakamkan rasa kurang selesa sekali gus meminta maaf atas insiden yang melibatkan Presiden Gerakan, Datuk Dr Dominic Lau yang tidak dialukan-alukan ke majlis Ceramah Mega PN Best di Tasek Gelugor, Pulau Pinang yang turut dihadiri Presiden PAS baru-baru ini.

Setiausaha Agung PAS, Datuk Seri Takiyuddin Hassan berkata, walau Dominic menolak dakwaan beliau ‘diminta keluar’ dari majlis itu, pihak kepimpinan PAS Pusat percaya beliau perlu diterima sebagai tetamu.

Menurutnya, pemilihan Dominic sebagai calon bagi kerusi Dewan Undangan Negeri (DUN) Bayan Lepas dibuat atas persetujuan kepemimpinan tertinggi parti setelah melalui semua proses dan melepasi syarat ditetapkan, maka semua ahli dan penyokong perlu menerimanya dengan hati terbuka.

Beliau berkata, PAS amat sedar sentimen dalam kalangan ahli dan penyokong di peringkat tempatan susulan pencalonan bagi DUN Bayan Lepas yang merupakan kerusi majoriti Melayu.

“Namun PAS percaya apabila keputusan mengenainya dibuat dengan persetujuan kepemimpinan tertinggi parti setelah melalui semua proses dan melepasi syarat ditetapkan, maka ahli dan penyokong perlu menerimanya secara terbuka selain meletakkan kepercayaan kepada kepimpinan parti diketuai Presiden, Tan Sri Abdul Hadi Awang sendiri.

“Saya menyeru ahli-ahli PAS berkaitan supaya menyedari bahawa bantahan berterusan dan tindak-tanduk yang berlawanan dengan kepentingan parti bukan sahaja berkemungkinan menimbulkan suasana tidak harmoni dalam gabungan Perikatan Nasional (PN), malah turut mencabar dan mempersoalkan kebijaksanaan serta ketepatan keputusan Presiden PAS sendiri,” katanya melalui kenyataan hari ini.

Takiyuddin berkata, PAS seperti parti lain juga amat sedar dan maklum bahawa politik gabungan cenderung untuk menimbulkan rasa tidak puas hati, kecewa dan sebagainya, terutamanya dalam isu berkaitan pembahagian kerusi atau pemilihan calon bagi sesuatu kerusi DUN mahupun Parlimen.

Menurutnya, dalam suasana politik semasa yang dicemari naratif cauvinis dan melampau, maka sebagai sebuah parti Islam tertua dan besar, PAS percaya menjadi bertanggungjawab bukan sahaja untuk menunjuk arah kepada politik matang dan sederhana, malah untuk memberi pertolongan dan perlindungan kepada pihak yang memerlukannya.

“PAS berharap dan menggesa semua ahli dan penyokong parti itu dan PN supaya memberi tumpuan kepada PRN yang sedang kita hadapi, sekali gus mengetepikan sementara perkara lebih kecil yang boleh melemahkan usaha bersama untuk mencapai kejayaan yang akan membolehkan kita meraih kejayaan lebih besar dan bermakna.

“Sewaktu negara dan nusa memerlukan kita berbakti kepadanya, sewajarnya dengan tulus dan bertanggungjawab, kita menyahut seruan itu dalam kerangka satu suara dan satu tekad yang sebaik-baiknya,” katanya.

Author

Taufik Asmady Abdul Aziz

View all posts

View all posts


Brenda Anellia raih emas Kejohanan Siri Dunia Renang Para Singapura

Menurut laman web kejohanan https://www.titanium-sportservice.de/, atlet berusia 18 tahun yang beraksi dalam kategori SM 1-4 (kecatatan fizikal) itu mencatatkan masa 4 minit 13.63 saat (s) sekali gus mengenepikan cabaran atlet Brazil, Susana Schnarndorf yang merekodkan 5:19.35s.

Pertandingan tersebut hanya disertai Brenda dan Susana.

Mengikut format pertandingan, hanya Brenda yang menerima pingat apabila acara terbabit kurang daripada tiga peserta menyertainya.

Kejohanan Siri Dunia Renang Para 2023 di Singapura berlangsung hingga esok (1 Mei). – BERNAMA


Mangsa kurung, didera rumah pemulihan lapor polis

SHAH ALAM: Seorang bekas penghuni rumah pemulihan tampil membuat laporan polis berhubung dakwaan dikurung secara salah dan didera sehingga meninggalkan parut kekal.

Mangsa, Fahmi bukan nama sebenar berusia kira-kira 20-an, tampil membuat laporan di Ibu Pejabat Polis Daerah (IPD) Shah Alam, di sini.

Fahmi mendedahkan pengalamannya pernah direndam dalam air sehingga paras leher di bilik kurungan bawah tanah.

Pengalaman seksaan dihadapinya ketika berusia 15 tahun sama seperti mangsa yang pernah tular di media sosial, sebelum ini.

“Saya direndam sehingga zikir selawat kepada Syeikh Kadir Jailani tamat mungkin dalam dua jam, saya tidak pasti waktu jam berapa sebab kami tak dibenarkan ada telefon bimbit.

“Selama berada di situ, saya pernah nampak kawan-kawan saya lari, mereka dipukul semula, kaki tangan kena ikat, ramai-ramai duduk atas badan.

“Badan saya pun berparut akibat disimbah air panas sebab terlelap sekejap pada waktu solat Subuh, kesan parut itu masih lagi ada di celah paha saya.

“Di situ, ada istilah ‘cucuk bontot’ atau diliwat tapi yang kena kanak-kanak awal belasan tahun, mangsa biasanya yang kecil, ditarik oleh sama ada penghuni lama atau warden.

“Pengurusan tahu tetapi mereka tak ambil peduli pun seolah-olah perkara itu normal, padahal di situ ada banyak CCTV (rakaman kamera litar tertutup) di surau, tempat tidur, depan rumah mudir, dapur di bangunan tiga tingkat.

“Kawan saya juga pernah kena (liwat) tetapi dia takut lapor polis, dia miskin tak ada sokongan keluarga atau komuniti, mungkin sebab merasakan anak nakal dan bermasalah, orang lebih percaya ustaz berbanding orang seperti kami.

“Masa perjumpaan keluarga pun kami diarahkan cerita yang baik-baik saja, disuruh jangan buka aib madrasah. Kami takut dipukul, jadi kami cerita yang baik-baik sahajalah,” katanya kepada MEDIA VARIASI.

Jelasnya lagi, dia sendiri pernah menyaksikan pengetua pusat berkenaan mempamerkan pedang katana (samurai) dipercayai miliknya kepada penghuni madrasah, dan mengelar lengan penghuni sehingga berdarah.

“Saya juga pernah nampak depan mata saya sendiri ada gari di pusat berkenaan,” katanya.

“Tidur pun rapat-rapat kaki naik atas sebab bilik kurungan atau dipanggil bilik detoks itu sempit sangat.

“Saya masih trauma lagi, dan saya tak nak masuk tempat macam itu lagi, sebenarnya ia tak membantu pun, dua tahun lebih duduk sana.

“Kononnya cakap pertubuhan kebajikan tetapi saya tengok situ yang ada orang tua-tua pun sama saja, tak nampak perubahan apa pun, enam tahun duduk sana.

“Pengalaman saya sama lah seperti Hariz, kena seksa sebagainya, kena libas guna wayar elektrik.

“Segalanya yang berlaku meninggalkan trauma kepada saya, masih takut dengan gangguan mereka, takut mereka datang ‘cekup’ bawa ke madrasah itu.

“Sepanjang saya di sana dua tahun tiada pihak berkuasa datang pantau apa mereka lakukan,” katanya.

Fahmi berkata, dia berjaya melarikan diri selepas tidak tahan seksaan selama dua tahun.

Katanya, laporan polis baru dibuat selepas dua tahun berjaya keluar melarikan diri dari tempat itu, kerana sebelum ini pernah diugut akan ‘dikutip’ semula masuk ke dalam pusat berkenaan jika membuat laporan memburukkan imej pusat.

“Saya mengambil masa yang lama untuk tampil membuat laporan kerana takut dengan ugutan daripada pengetua yang beritahu akan culik balik dengan van putih jika lari dari pusat berkenaan,” katanya.

Negara baru-baru ini dikejutkan dengan isu madrasah yang kini diubah kepada rumah pemulihan tular di media sosial selepas didakwa mengurung dan mendera seorang penghuni lelaki secara salah, di Shah Alam, selepas dilaporkan secara eksklusif di MEDIA VARIASI pada September tahun lalu.

Laporan itu mendapat pelbagai reaksi daripada polis, Jabatan Kebajikan Masyarakat (JKM), Suruhanjaya Hak Asasi Manusia Malaysia (Suhakam), Jabatan Agama Islam Selangor (JAIS), Majlis Agama Islam Selangor (MAIS), Agensi Anti Dadah Kebangsaan (AADK), pertubuhan bukan kerajaan (NGO), peguam dan Menteri di Jabatan Perdana Menteri (Hal Ehwal Agama) ketika itu.

Author

Tun Puteh Wanti

View all posts

View all posts


11.8 juta kenderaan guna lebuh raya cuti Deepavali

CYBERJAYA: Lebih 11.8 juta kenderaan dijangka menggunakan lebuh raya utama negara selama dua hari mulai hari ini sehingga esok sempena cuti perayaan Deepavali.

Peningkatan jumlah kenderaan itu dijangka berlaku susulan pengumuman kerajaan yang bersetuju memberikan tol percuma kepada semua pengguna lebuh raya.

Menteri Kerja Raya, Datuk Seri Alexander Nanta Linggi berkata, inisiatif pemberian tol yang bermula pukul 12.01 tengah malam tadi sehingga 11.59 malam esok adalah bagi meraikan rakyat Malaysia terutamanya masyarakat kaum India beragama Hindu yang akan menyambut perayaan Deepavali esok.

“Ia juga selari dengan hasrat Kerajaan Perpaduan dalam membantu meringankan beban rakyat yang merentasi kepelbagaian agama, kaum dan kepercayaan,” katanya dalam satu kenyataan pada Jumaat.

Tambah beliau, pemilihan tarikh itu bertujuan untuk mengelakkan penumpuan trafik pada hari perjalanan pulang ke kampung dan kembali semula ke bandar dengan anggaran jumlah trafik pada dua hari itu adalah sebanyak 11.8 juta kenderaan.

“Ia juga dapat mengoptimumkan pengoperasian dan penyelarasan logistik tambahan, seperti pengurusan kawalan trafik, sumber air tambahan, penyediaan tandas dan keperluan logistik.

“Ia membabitkan pihak ketiga di kawasan hentian sebelah (Lay By) dan kawasan Rehat & Rawat (R&R) di sepanjang lebuh raya.

“Dengan pelaksanaan tol percuma, diharapkan agar pengguna lebuh raya dapat memanfaatkan peluang ini selain merancang perjalanan dengan sebaiknya,” katanya.

Tambah Alexander, pengguna lebuh raya dinasihatkan mematuhi cadangan jadual waktu perjalanan atau travel time advisory (TTA) yang disyorkan.

“Aspek keselamatan serta pemanduan selamat perlu dipatuhi supaya semua pengguna lebuh raya dapat tiba ke destinasi dengan selamat dan sambutan perayaan Deepavali ini akan menjadi lebih bermakna bersama keluarga tercinta,” katanya.

Kerajaan sebelum ini mengumumkan pemberian tol percuma kepada semua kenderaan sempena Tahun Baharu Cina pada 20 dan 21 Januari lalu.

Pengguna lebuh raya boleh menyemak status trafik atau sebarang insiden di lebuh raya yang akan dikemas kini di media sosial rasmi Lembaga Lebuhraya Malaysia (LLM) iaitu di Facebook Lembaga Lebuhraya Malaysia atau di Twitter @LLMtrafik secara berkala.

Selain itu, pengguna juga boleh menghubungi Pusat Pengurusan Trafik LLM di talian 1-800-88-7752 untuk mendapatkan maklumat terkini keadaan trafik atau bantuan.

Sebelum ini, Lembaga Lebuhraya Malaysia (LLM) menjangkakan dua juta kenderaan dijangka menggunakan Lebuh Utara Selatan (PLUS), manakala Kuala Lumpur-Karak sebanyak 173,000 kenderaan, Pantai Timur Fasa 1 (71,000) dan Pantai Timur Fasa 2 (50,000) sempena cuti perayaan Deepavali.

Tiga lebuh raya utama negara itu akan menerima peningkatan trafik berikutan pertambahan aliran keluar kenderaan dari ibu kota dan Lembah Klang menuju ke arah Pantai Timur, Utara dan Selatan bermula semalam.

Author

Diyana Rahip

View all posts

View all posts


PRN: PH N.Sembilan tiada masalah kerjasama dengan BN – Aminuddin

SEREMBAN: Pakatan Harapan (PH) Negeri Sembilan tidak mempunyai masalah untuk bekerjasama dengan Barisan Nasional (BN) bagi menghadapi Pilihan Raya Negeri (PRN).

Bagaimanapun, Pengerusinya, Datuk Seri Aminuddin Harun berkata, perkara mengenai kerjasama itu hanya akan diputuskan pucuk pimpinan parti masing-masing dengan di peringkat PH, ia akan ditentukan Majlis Presiden PH.

“Bagi saya tiada masalah untuk bekerjasama jika itu arahan, kami akan ikut. Saya belum berjumpa dengan Tok Mat (Timbalan Pengerusi BN, Datuk Seri Mohamad Hasan) secara rasmi, hanya pertemuan tidak rasmi seperti di Parlimen,” katanya.

Aminuddin yang juga Menteri Besar Negeri Sembilan berkata demikian kepada pemberita selepas majlis penyerahan bantuan RM100,000 untuk mangsa banjir Pantai Timur di sini hari ini.

Naib Presiden PKR itu percaya penyokong PH di peringkat akar umbi juga positif dengan keputusan yang bakal ditentukan nanti.

Dalam pada itu, mengenai dakwaan berlaku kesukaran bagi PH dan BN untuk mengadakan rundingan kerjasama tersebut, beliau menganggap ia hanya pandangan sesetengah pihak sahaja.

“Itu pandangan mereka sahaja, mungkin pada zaman mereka, itu yang berlaku, kita tidak tahu tetapi dalam keadaan sekarang apa juga keputusan itu harus diraikan,” katanya.

Enam negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu. – BERNAMA


Kes rasuah Jana Wibawa: Adam Radlan hadapi dua lagi pertuduhan

SHAH ALAM: Ahli perniagaan, Adam Radlan Adam Muhammad yang didakwa semalam atas dua pertuduhan rasuah, hari ini didakwa lagi di Mahkamah Sesyen di sini atas dua pertuduhan menerima rasuah berjumlah RM4.1 juta berhubung projek Jana Wibawa.

Adam Radlan, 42, yang juga Timbalan Ketua Bahagian Bersatu Segambut mengaku tidak bersalah selepas kedua-dua pertuduhan terhadapnya itu dibacakan di hadapan Hakim Rozilah Salleh.

Mengikut kedua-dua pertuduhan itu, ahli perniagaan berkenaan didakwa menerima suapan berjumlah RM4.1 juta daripada Lian Tan Chuan dan Mat Jusoh Mamat melalui akaun CIMB Bank Bhd milik syarikat Bayu Bumiraya Sdn Bhd yang dia adalah pengarah syarikat berkenaan.

Ia  sebagai upah bagi tertuduh membantu syarikat Nepturis Sdn Bhd serta MIE Infrastructure & Energy Sdn Bhd bagi mendapatkan dua projek iaitu Ibu Pejabat Daerah Klang Utara dan pembinaan jalan Sungai Adam ke Kampung Banat, Perlis daripada kerajaan Malaysia masing-masing bernilai RM141 juta serta RM47.8 juta.

Adam Radlan didakwa melakukan kesalahan itu di CIMB Bank Bhd cawangan Jaya One, Petaling Jaya antara 26 November 2021 dan 5 Januari 2023 mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi, jika sabit kesalahan.

Timbalan Pendakwa Raya SPRM, Allan Suman Pillai memohon wang jaminan RM500,000 dan dua orang penjamin untuk setiap pertuduhan serta tertuduh perlu melapor diri setiap dua bulan sekali ke pejabat SPRM dan menyerahkan pasport kepada mahkamah.

Peguam Datuk Seri Rajan Navaratnam yang mewakili Adam Radlan memohon agar wang jaminan dikurangkan kepada RM300,000 untuk kedua-dua pertuduhan memandangkan akaun tertuduh sudah dibekukan dan kini menanggung empat orang anak dan ibunya.

Rozilah membenarkan Adam Radlan diikat jamin RM300,000 dengan dua orang penjamin bagi setiap pertuduhan serta syarat tambahan iaitu melapor diri ke pejabat SPRM di Putrajaya sebulan sekali.

Rozilah berkata, sekiranya pertuduhan di Mahkamah Sesyen Kuala Lumpur digugurkan, pihak pendakwaan diminta memindahkan pasport tertuduh untuk disimpan di Mahkamah Sesyen Shah Alam.

Di Mahkamah Sesyen Kuala Lumpur semalam, Hakim Suzana Hussin membenarkan Adam Radlan diikat jamin RM120,000 dengan dua penjamin serta syarat tambahan pasport diserahkan kepada mahkamah dan melapor diri di pejabat SPRM berhampiran sebulan sekali sehingga kes selesai.

Rozilah menetapkan sebutan semula kes pada 14 April depan.

Sebelum ini Timbalan Perdana Menteri, Datuk Seri Dr Ahmad Zahid Hamidi dilaporkan berkata, projek Jana Wibawa ditangguh pelaksanaannya bagi meneliti semula sama ada tatacara perolehannya dibuat mengikut peraturan ditetapkan perbendaharaan.

Menurut Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus. – BERNAMA


Jabatan Amal Malaysia akur tak dibenar bantu operasi SAR tanah runtuh

CYBERJAYA: Pengarah Bahagian Operasi Jabatan Amal Malaysia (JAM), Shehdi Hazrik Shamsudin sebenarnya sudah menerima dan akur arahan yang dikeluarkan semalam oleh Ketua Polis Negara, Tan Sri Acryl Sani Abdullah Sani.

Acryl Sani dalam kenyataannya mengarahkan bahawa semua pertubuhan bukan kerajaan (NGO) dan sukarelawan membantu di kawasan operasi mencari dan menyelamat (SAR) mangsa kejadian tanah runtuh di Genting.

Shehdi berkata, pihak JAM percaya selepas 24 jam mangsa runtuhan yang masih belum dijumpai dan tidak ada bukti kemungkinan masih hidup atau boleh diselamatkan dianggap sebagai kes mangsa korban atau hilang di bawah bidang kuasa Polis Diraja Malaysia (PDRM) untuk meneruskan misi siasatan.

Menurutnya, dalam tempoh 24 jam atau lebih mengikut tempoh sesuatu bencana itu, adalah tempoh misi mencari dan menyelamat yang diletakkan di bawah bidang kuasa Agensi Pengurusan Bencana Negara (NADMA) atau mana-mana agensi penyelamat.

“Saya difahamkan kawasan tersebut diletakkan di bawah kawalan PDRM sebagai tempat kes siasatan orang hilang yang tidak boleh dimasuki oleh mana-mana individu tanpa kebenaran pihak PDRM dikhuatiri mengganggu siasatan.

“Bagi saya, ia bukan isu anggota Amal turun bantu tanpa kebenaran atau tidak terlatih, sekalipun ada yang sebut bahawa tempat tersebut tidak selamat dan sebagainya.

“Jika tidak selamat untuk turun dari awal lagi pihak Jabatan Bomba dan Penyelamat Malaysia (JBPM) dan SMART tidak benarkan kami turun, tetapi dalam tempoh bidang kuasa JBPM, kami Anggota Amal mendaftar bertugas seperti biasa dan dibenarkan turun bagi membantu mencari dan menyelamat mangsa yang kemungkinan masih hidup lagi di kawasan SAR,” katanya dalam satu kenyataan pada Ahad.

Beliau berkata demikian sebagai penjelasan bagi mengelakkan pelbagai salah faham susulan arahan Acryl Sani dikeluarkan dan terdapat beberapa kenyataan mempertikaikan kehadiran Anggota Amal JAM yang turun membantu operasi SAR mangsa tanah runtuh.

“Saya ingin perjelaskan bahawa kehadiran kami di kawasan SAR pada hari pertama kejadian tanah runtuh di Batang Kali telah diterima baik oleh agensi kerajaan JBPM dan melalui proses dan SOP ketat.

“Justeru itu, kami menghormati bidang tugas pihak berkuasa dan tanpa kompromi akur segala arahan pihak berkuasa dan semalam walaupun tidak dapat turun membantu operasi SAR kami tetap hadir bagi menyampaikan bantuan makanan kepada petugas-petugas di lapangan,” jelasnya lagi.

Untuk rekod, Anggota Amal JAM pernah turun bersama pasukan JBPM dalam pelbagai misi SAR dan hampir semua tempat berbahaya namun dengan pemantauan dan ilmu yang diajar pihak JBPM.

Mereka telah turun dalam pelbagai misi SAR dengan selamat sebagai contoh Operasi SAR di Bukit Broga, Operasi Tengas Bukit Fraser, Operasi Sungai Kim Kim, operasi kanak-kanak lemas di Balakong, di Sungai Bakau dan banyak lagi.

Author

Faridah Amiratul

View all posts

View all posts


Pengumuman tarikh 1 Syawal: Umat Islam diingat rujuk sumber rasmi – Fahmi Fadzil

Beliau berharap masyarakat di negara ini tidak mudah percaya atau termakan dengan sebarang sebaran yang dibuat di media sosial mengenai tarikh itu.

“Pengumuman kita yang terpakai hanya yang diumum oleh Penyimpan Mohor Besar Raja-Raja… jangan kita ambil tarikh dari Indonesia atau Emiriah Arab Bersatu dalam TikTok atau WhatsApp… kita perlu rujuk saluran rasmi maklumat yang disampaikan itu…

“ …yang penting, rujuk yang rasmi, tak pasti, jangan kongsi, itu peringatan saya kepada semua,” katanya ketika berucap pada Majlis Anugerah Usahawan Gempak 2023 di Stadium Malawati malam tadi.

Terdahulu, Fahmi menzahirkan penghargaan kepada Kerajaan Negeri Selangor dan Perbadanan Teknologi Maklumat Ekonomi Digital Selangor (Sidec) kerana menganjurkan anugerah itu bagi mengiktiraf usahawan tempatan atas jasa yang disumbangkan kepada ekonomi negara.

“Insya-Allah, saya akan minta pihak Perbadanan Ekonomi Digital Malaysia (MDEC) bekerjasama lebih erat dengan Sidec untuk pastikan kita ada sinergi kerana kita ingin pastikan Selangor mampu menjadi contoh kepada negeri lain juga kepada kerajaan Persekutuan untuk menjadikan Malaysia sebagai hab bagi ekonomi digital,” katanya. – BERNAMA


Bajet 2023 hanya ‘gula-gula’, bagaimana rakyat nak pandang serius kerajaan?

KUALA LUMPUR: Presiden MUDA, Syed Saddiq Syed Abdul Rahman menyifatkan Bajet 2023 yang dibentangkan baru-baru ini hanyalah sebagai ‘gula-gula’ kepada rakyat sahaja.

Ahli Parlimen Muar itu berkata demikian ketika mengulas mengenai belanjawan itu dalam sidang media bagi program Sidang MUDA 2022 di ‘The Vertical Connexion Conference and Event Centre’, pada Sabtu.

Menurut beliau, ini adalah susulan wujudnya khabar angin mengenai Parlimen akan dibubarkan sebelum sempat belanjawan itu dibahaskan dan diluluskan.

“Jikalau pembentangan belanjawan itu dibuat sekadar untuk memberikan bajet Pilihan Raya Umum (PRU), ‘gula-gula’, selepas itu terus Parlimen dibubarkan, bagaimana rakyat nak melihat belanjawan ini sebagai belanjawan yang serius?

“Kerana sebelum pembentangan belanjawan sudah ada ura-ura Parlimen dibubarkan, berkali-kali, didesak oleh presiden dan pimpinan keseluruhan UMNO.

“Selepas pembentangan itu, orang kata, (bajet) itu tidak akan diundi, akan dibubarkan selepas itu, jadi sudah dapat ‘gula-gula’ ini, belum dapat lagi pun terus bubar, bagaimana rakyat nak memandang serius terhadap kerajaan?” ujar Syed Saddiq.

Author

Faridah Amiratul

View all posts

View all posts


Zamsaham, henti ‘berpolitik’ bayar hutang saya – Nita Sahari

JOHOR BAHRU: Pemilik Kelantan FC, Norizam Tukiman atau lebih dikenali sebagai Zamsaham diminta untuk henti ‘berpolitik’ dengan memberi pelbagai alasan bagi terus mengingkari keputusan mahkamah.

Pengarah Nita Sahari Properties Sdn. Bhd., Nita Sahari berkata, sehingga ini, Zamsaham masih belum membuat sebarang pembayaran berjumlah keseluruhan RM249,675.60, sejak lebih dua bulan lalu.

Katanya, pada 8 Mei lalu, Mahkamah Sesyen Johor Bahru telah memerintahkan agar Zamsaham melangsaikan tuntutan berkenaan dengan segera.

“Tuntutan itu melibatkan wang yang saya telah laburkan sebelum ini, dimana wang itu dimasukkan dalam satu akaun milik syarikat Uncle Zam Holdings, sepatutnya wang itu juga tidak boleh dikeluarkan untuk apa-apa tujuan.

“Jadi apabila dia (Zamsaham) masih memberikan pelbagai alasan tetapi tidak juga membayarnya, saya khuatir dimana wang berkenaan ketika ini, adakah ianya sudah digunakan bagi tujuan lain,” soalnya ketika ditemui pemberita di sini hari ini.

Nita membuat kenyataan itu sebagai membalas kenyataan dibuat Zamsaham dalam satu sidang akhbar yang turut disiarkan secara langsung dalam satu akaun Facebook, semalam.

Zamsaham dilaporkan berkata, pihaknya bersetuju untuk melunaskan tuntutan berjumlah RM249,675.60 namun meminta Nita untuk bersabar.

“Kita dah setuju bayar RM250,000, jadi kita akan bayar, bila dah bayar kes tutup. (Tetapi) bila nak bayar, sabarlah, kan kita sedang berniaga, orang berniaga ada turun dan naik. Nanti bila masa dah selesai, kita selesaikanlah, yang penting saya tidak lari,” katanya.

Pada April 2021, Nita bersetuju membuat pelaburan berjumlah RM999,675.60 ke dalam syarikat Uncle Zam Holdings milik Zamsaham, namun menarik diri selepas beberapa bulan kerana syarat pelaburan tidak dipatuhi.

Pembayaran sebanyak RM750,000 telah dibuat bagaimanapun baki sebanyak RM249,675.60 masih gagal diselesaikan menyebabkan Nita membawa tuntutan itu ke mahkamah.

Sehubungan itu, Nita meminta Zamsaham untuk melangsaikan pembayaran hutang dengan segera atau tindakan susulan akan diambil mengikut lunas undang-undang.

“Saya dan peguam saya akan ambil tindakan susulan, namun dalam masa sama saya juga berasa bimbang sebarang tindakan akan beri kesan kepada pelabur-pelabur lain.

“Zamsaham, jangan cakap tak serupa bikin, jangan kelirukan orang lain lagi dan segera bayar hutang saya,” tegasnya. – KOSMO

Authors

Media Variasi

View all posts

Diyana Rahip

View all posts

View all posts

View all posts


‘Kami memang suka jalan gelap, berlubang bawa maut ini’ – Penduduk Cyberjaya, Shila Amzah kecewa ‘orang atas’ tak ambil endah soal keselamatan

CYBERJAYA: Ciapan penyanyi, Shila Amzah di Twitter mengenai jalan raya di Cyberjaya gelap mendapat perhatian umum khususnya dalam kalangan penduduk yang menetap di kawasan terbabit.

Dalam hantaran sama, Shila memuat naik paparan foto memaparkan kawasan jalan raya di Cyberjaya yang begitu gelap dan membahayakan orang ramai.

“Bilalah jalan nak ke Cyberjaya ni nak terang eh? Gelap sangat weh.

“Bahaya. Lama dah macam ni,” tulisnya dengan kecewa.

Hantaran Shila itu turut mendapat perhatian komuniti di Facebook yang dimuatnaik semula oleh page ‘Cyberjaya Info’ sekali gus menarik minat warga Cyberjaya untuk membahaskan isu berkenaan.

Menjengah di ruangan komen, seorang netizen berkongsi kisah mengenai kemalangan yang meragut jiwa seorang penunggang motosikal yang maut dek kerana jalan gelap di kawasan terbabit.

Pada masa sama, ada juga yang memerli kerana terlalu geram dengan pihak berkuasa yang seolah-olah tidak mengambil tindakan sewajarnya.

Author

Diyana Rahip

View all posts

View all posts


Kesalahan libat penunggang motosikal menurun sepanjang OP Khas

KUALA LUMPUR: Kesalahan membabitkan penunggang motosikal mencatatkan penurunan sepanjang empat hari penguatkuasaan Op Khas Motosikal sempena Tahun Baharu Cina berbanding tempoh sama tahun lepas.

Pengarah Jabatan Pengangkutan Jalan (JPJ) Kuala Lumpur, Mohd Zaki Ismail berkata, penurunan yang besar melibatkan kesalahan tiada lesen memandu dan lesen kenderaan motor tamat tempoh.

Beliau berkata, sepanjang empat hari operasi, sebanyak 236 saman dikeluarkan membabitkan kesalahan tiada lesen memandu berbanding 1,130 dalam tempoh sama tahun lepas.

Sementara itu, 251 saman dikeluarkan kerana lesen kenderaan motor tamat tempoh berbanding 1,214 pada tahun lepas.

“Penurunan ini menunjukkan penunggang motosikal di Kuala Lumpur telah mempunyai kesedaran yang tinggi terhadap undang-undang jalan raya dan ia layak dipuji,” katanya dalam sidang media selepas meninjau Op Khas Motosikal di Plaza Tol Sungai Besi di sini malam ini.

Mengulas mengenai operasi malam ini, Mohd Zaki berkata, pihaknya mengeluarkan 164 saman atas pelbagai kesalahan serta masing-masing empat notis melibatkan sitaan, arah periksa dan larangan penggunaan kenderaan.

“Operasi malam ini melibatkan anggota JPJ Kuala Lumpur bersama Agensi Antidadah Kebangsaan, Jabatan Alam Sekitar serta Jabatan Imigresen melibatkan jumlah keseluruhan 93 anggota,” katanya. – BERNAMA


Zii Jia setuju berlatih di ABM

KUALA LUMPUR: Pemain perseorangan lelaki profesional negara, Lee Zii Jia sah akan menyertai kem latihan pusat skuad badminton negara di Akademi Badminton Malaysia (ABM) Bukit Kiara sebagai persiapan bagi menghadapi Sukan Asia Hangzhou, hujung bulan ini.

Walaupun sebelum ini timbul isu berhubung peraturan pemakaian yang ditetapkan Persatuan Badminton Malaysia (BAM) ke atas pemain profesional yang mahu berlatih di ABM, namun satu persetujuan sudah dicapai antara semua pihak.

Pengarah Pentadbiran BAM, Michelle Chai berkata, hasil perbincangan dengan semua pemain profesional yang dipilih membarisi skuad negara ke Hangzhou, mereka bersetuju dengan cadangan badan induk itu yang akan menyediakan jersi latihan Team Malaysia tanpa sebarang jenama untuk dipakai sepanjang sesi latihan pusat di ABM.

Katanya, jersi latihan itu juga turut akan dipakai oleh pemain yang berada di bawah naungan BAM.

“Menerusi perbincangan dengan pemain profesional, mereka tiada halangan dengan perkara ini. Jadi, kami akan menyediakan jersi latihan itu nanti dan mereka akan gunakannya sepanjang latihan di ABM termasuklah pemain BAM sendiri.

“Pendekatan ini terpakai untuk sesi latihan bagi persiapan ke Sukan Asia dan selepas itu peraturan yang sama tetap digunakan,” kata Michelle.

Beberapa hari sebelum Kejohanan Badminton Dunia di Copenhagen, Denmark, bulan lalu, jurulatih Zii Jia, Wong Tat Meng menyuarakan rasa tidak puas hati selepas BAM mewajibkan pemain profesional untuk tidak memakai pakaian sukan jenama selain daripada penaja badan induk itu jika mahu menjalani latihan di ABM.

Bagaimanapun, BAM menjelaskan peraturan yang ditetapkan itu sudah diperkenalkan sejak beberapa tahun lalu dan ia adalah satu obligasi kontrak untuk hanya menggunakan pakaian penaja di ABM.

Kem latihan pusat skuad negara akan diadakan bermula dari 19 hingga 23 September ini sebelum mereka berlepas ke Hangzhou dua hari kemudian.

Bagaimanapun, Zii Jia hanya akan mula menyertai kem latihan bermula 22 hingga 23 September iaitu selama dua hari disebabkan pemain itu terikat dengan jadual bersama penaja dan pasukannya yang sudah disusun lebih awal.

“Kita faham mengenai situasi yang dialami Zii Jia dan pasukannya kami pun tiada sebarang masalah. Selepas itu, Zii Jia akan menyertai latihan pada 22 September,” kata Michelle. – Berita Harian

Author

Media Variasi

View all posts

View all posts


Anwar berbuka puasa bersama rakyat Malaysia di Jeddah

JEDDAH: Perdana Menteri, Datuk Seri Anwar Ibrahim pada Khamis meluangkan masa bersama-sama 200 rakyat Malaysia yang tinggal di sini untuk berbuka puasa bersama-sama mereka pada hari pertama bulan Ramadan.

Perdana Menteri yang dalam lawatan rasmi tiga hari ke Arab Saudi tiba di  Konsulat Malaysia di sini kira-kira pukul 6 petang waktu tempatan.

Beliau diiringi isteri, Datuk Seri Dr Wan Azizah Wan Ismail; Menteri Luar, Datuk Seri Dr Zambry Abdul Kadir serta Menteri Komunikasi dan Digital, Fahmi Fadzil.

Biarpun berada di Timur Tengah, juadah Malaysia tidak dilupakan dalam hidangan antaranya kuih seri muka dan minuman sirap bandung.

Anwar dalam ucapan ringkasnya mengucapkan kesyukuran kerana berpeluang melawat Arab Saudi dalam bulan Ramadan ini.

“Kebetulan kita dapat menyambut Ramadan dan kebetulan dapat beramah mesra dengan saudara-saudari. Semoga kita dapat pulihkan imej negara, angkat martabat umat Islam dalam negara,” katanya.

Terdahulu, Perdana Menteri berpeluang bertemu komuniti perniagaan tempatan dan Malaysia di ibu pejabat Bank Pembangunan Islam di sini dan berucap di hadapan mereka.

Dalam ucapannya, Anwar mempelawa komuniti perniagaan di Arab Saudi untuk lebih banyak melabur di Malaysia berikutan Malaysia mempunyai kerajaan yang stabil dengan dasar yang jelas.

Beliau dijangka mengakhiri lawatan rasminya di Arab Saudi hari ini.

Hampir 5,000 rakyat Malaysia tinggal di Arab Saudi dan kira-kira 800 orang daripada mereka berada di Jeddah dan Makkah. – BERNAMA


Harga barang naik tak jejas pelancongan – Nancy

Antara koleksi dipamerkan adalah koleksi songket, songket limar, kain tenun, kain pelangi, batik, tekat, hiasan kepala, kelingkan, kasut manik dan telepuk.

Author

Tun Puteh Wanti

View all posts

View all posts


Scammer lolos, keldai akaun kena dakwa

KUALA LUMPUR: Timbul persoalan kenapa dalam 98,000 kes scammer online dengan kerugian RM3.3 bilion bagi tempoh 2017 hingga tahun lalu yang dilaporkan kepada pihak berkuasa, pelakunya tetap bebas.

Penolong Pengarah Siasatan Jenayah Telekomunikasi Jabatan Siasatan Jenayah Komersial (JSJK) Bukit Aman, Superintendan Rozeni Ismail dipetik berkata, lebih 30,000 individu ditahan dan daripada itu lebih 25,000 individu telah dituduh di mahkamah.

Majoritinya adalah pemilik akaun yang diperdayakan scammer untuk aktiviti penipuan online seperti macau scam, belian jualan dalam talian, pinjaman wang tidak wujud dan love scam.

Kita menyaksikan puluhan ribu pemilik akaun didakwa di mahkamah tetapi pelaku sebenar iaitu perancang kepada penipuan M\masih bebas kerana undang-undang negara ini belum ada akta jelas bagi mengheret petualang yang menyalahgunakan talian telco untuk memperdayakan mangsa.

Mangsa akaun keldai ketika ini dituduh di bawah Kanun Keseksaan, Seksyen- seksyen seperti 410, 411, 412, 420 dan 424 iaitu kesalahan mencuri, sedangkan isu sebenarnya akaun mereka digunakan pihak lain dengan hasil penipuan.

Pegawai penyiasat Persatuan Pengguna Islam Malaysia, Andrian mencadangkan pihak pendakwaan dan polis perlu menilai semula isu ini kerana mangsa keldai akaun ini bukan majoritinya tahu akaun mereka disalahgunakan.

“Ia sama seperti kartel dadah, yang ditangkap hanya tokan kecil sahaja, pemilik dadah sebenar biasanya lepas.”

“Jadi ‘circle’ ini mustahil akan tamat selagi tiada akta untuk memastikan pelaku tidak terlepas daripada dihukum.

“Sebenarnya, money trail transaksi bank boleh dikesan oleh pihak bank untuk melihat pelaku sebenar, sama seperti 1MDB boleh tahu siapa penerima dan siapa pelaku.

“Saya mencadangkan agar hukuman bersesuaian terhadap mangsa keldai akaun adalah, Seksyen 29(1) Akta Kesalahan Kecil 1955 sesuai digunakan dalam kes-kes akaun keldai (denda maksima RM1,000 manakala kerugian mangsa-mangsa tidak terhad),” katanya kepada MEDIA VARIASI.

Beliau mengulas pendedahan MEDIA VARIASI sebelum ini mengenai bagaimana seorang individu Mohd Ezanee Mohd Fauzi, 39, hidupnya terbeban apabila dihantui ‘hukuman’ penjara akibat pinjaman mudah yang tidak wujud tiga tahun lalu itu selepas terjebak pinjaman mudah di atas talian.

Anehnya, dia didakwa bersalah ketika berada di Kuala Lumpur sedangkan kad ATM digunakan oleh scammer untuk mengeluarkan wang berkenaan di Pulau Pinang pada tarikh dan masa sama.

Ibarat orang lain makan nangka, orang lain terkena getah, Mohd Ezanee kini berdepan tuduhan mahkamah memiliki harta curi yang boleh dihukum mengikut Seksyen 411 Kanun Keseksaan.

Bagaimanapun, dia mendakwa dinasihatkan Pegawai Penyiasat Polis untuk mengaku salah dan dihukum penjara, Ezanee bertindak bijak apabila enggan mengaku salah dan berjuang.

Author

Tun Puteh Wanti

View all posts

View all posts


Rusia dedahkan punca kemalangan di Bulan

KETUA agensi angkasa Roscosmos Rusia, Yury Borisov telah mendedahkan punca utama di sebalik kegagalan misi Luna-25 Moon.

Peranti peneroka itu didapati gagal mematikan enjinnya tepat pada masanya dan melencong dari orbit yang dimaksudkan, jelas bos agensi angkasa lepas itu.

“Malangnya, penutupan enjin tidak berlaku seperti biasa, mengikut rajah jujukan, tetapi berdasarkan cap masa, dan bukannya 84 saat yang dirancang, ia berjalan selama 127 saat,” kata Borisov kepada penyiar Rossiya 24 pada hari Isnin.

Faktor ini merupakan sebab penting di sebalik kegagalan misi itu, Borisov menyatakan, sambil menambah bahawa suruhanjaya khas telah pun ditubuhkan untuk menyiasat kejadian itu.

“Pengiraan balistik awal menunjukkan bahawa disebabkan oleh operasi sistem pendorong yang tidak normal, peranti itu bergerak ke orbit terbuka bulan dan, pada asasnya, terhempas ke permukaan Bulan,” kata pegawai angkasa lepas.

Walaupun kegagalan misi itu, jurutera angkasa lepas Rusia menerima pengalaman berharga semasa membina Luna-25, kata ketua Roscosmos. Pasukan itu “sudah tentu akan mengambil kira semua kesilapan yang dilakukan semasa misi ini, dan saya berharap misi masa depan Luna-26, 27, dan 28 akan berjaya,” tambah Borisov.

Luna-25 bertujuan untuk mendarat berhampiran kutub selatan bulan, yang terkenal dengan rupa bumi yang lasak. Semua misi pendaratan sebelum ini ke Bulan oleh pelbagai negara mendarat di kawasan khatulistiwanya.

Kapal angkasa Rusia berjaya mencapai orbit bulan, menghantar kembali foto resolusi tinggi Bulan. Misi itu dijadualkan untuk mencuba pendaratan bulan pada 21 Ogos.

Author

Taufik Asmady Abdul Aziz

View all posts

View all posts